text:
Hari abakobwa bamwe usanga bibaza umuhungu ushobora kubakurura uko yaba ameze nicyo gituma Umubavu tubazaniye ibintu abakobwa benshi bakunda kugenderaho kugirango babashe gukunda abahungu ndetse ku buryo banahateranira ingumi mu gihe bibaye ngombwa ko bahahurira ari babiri.
Muri iki gihe iyo abakobwa bashaka guhitamo umusore bakundana na bo, usanga hari bintu by’ingenzi bagenderaho nubwo akenshi usanga kubona umusore ubyujuje byose ari ingorabahizi. Umubavu.com twifuje kubagezaho ibintu by’ingenzi kurusha ibindi umukobwa abona ku musore agahita yifuza kuba yabana nawe.
Kanda hano iyi nkuru uyumve mu ijwi
1. Umusore ufite amafaranga
Burya umusore ufite amafaranga aba agaragara neza ku buryo buri mukobwa amubona akamwifuza. Iyo umukobwa umubonye aba yumva asubijwe akumva ko aramutse akeneye ikintu icyaricyo cyose yakibona kandi akumva ko nibaramuka babanye atazabura amafaranga yo gukoreshaagura ibyo akeneye byose . Umukobwa kandi aba yumva kandi ko nibaramuka babanye atizigera yicwa n’inzara kuko aba abona umusore azi gushaka amafaranga bitandukanye n’utayafite aho umukobwa aba abona umusore nta kigenda ari uwo kuzamwicisha inzara kubera guhoza amaboko mu mifuka akigira umusongarere.
2. Umusore wubaha Imana
Umusore usenga arakundwa cyane kuko abakobwa benshi bakunda umusore usenga , ukunda Imana kandi ugaragara no mu bikorwa byo gufashanya. Aha turavuga umusore uba ubirimo neza atari wa wundi usenga none ngo ejo usange yabivuyemo uwo abakobwa baramwanga cyane. Ikizagaragaza ko umukobwa agukundira ko usenga nuko buri cyumweru akubaza niba wasenze n’aho wasengeye. Iyo yumvishe ko utasenze biramubabaza.
3. Umusore uzi/ukunda gusetsa
Muri rusange abakobwa bakunda abahungu babasetsa haba bari kuri telefoni cyangwa bari kumwe amaso ku maso.Abakobwa baba bumva bahorana na bo cyangwa bakumva bajya bahora bavugana kuri telefoni. Ubundi umusore ukunda gusetsa akunda guhora yishimye cyane kandi abakobwa ntibakunda umusore ukunda kwirakaza cyangwa udakunda kwishima baba bumva bahoara babona umusore bakunda yahora yishimye ntibamwumve yarakaye.
4. Umusore utiyemera
Abakobwa burya ntibakunda abasore biyemera mu buzima bwabo baba bashaka abasore bicisha bugufi baba bakize cyangwa bakennye. Hari abasore rero biyemera bitewe n’amafaranga menshi cyangwa ubutunzi bwinshi bibitseho ugasanga barata amazu, imodoka, imiturirwa n,ibindi byinshi. Ugomba kureka akazajya amenya ibyawe niyo yabibwirwa n’undi ariko utabimuratiye kuko agufata nk’umwiyemezi.
5. Umusore uzi ubwenge/Umunyabwenge
Muri rusange umusore uzi ubwenge agirirwa icyizere na buri wese byagera ku bakobwa bikaba akarusho. Iyo umukobwa aganiriye nawe ukajya umubwira ibintu by’ubwge kandi byubaka ahita akwiyumvamo cyane kuko aba yumva uzamugezaho byinshi mu buzima bwe , aba yumva ko umunsi yahuye n’ikibazo kikamukomerera azahita abona ubufasha bumuturutseho. Ikindi nuko abasore bazi ubwenge bahora bashaka ikibateza imbere bakoresheje ubwenge bwabo badategereje akimuhana kaza imvura ihise.
6. Umusore utagira amagambo/ Utari inzimuzi
Umubare mwinshi w’abakobwa ntibakunda umusore uzimura. Ni ukuvuga umusore ugira amagambo akagenda avugavuga abantu cyangwa akicara mu dutsiko tw’abantu avuga abandi bantu ibintu byo gusebya cyangwa bitari ngombwa. Bene uwo musore uvagagura ibyo abonye bamwita inzimuzi. Abakobwa ntibamukunda kuko baba babona ntaho ataniye n’abagore kuko aribo bsanzwe bazwiho umuco utari mwiza.
7. Umusore utanywa ibiyobyabwenge/Utari umusinzi
Kunywa ibiyobyabwenge ni ibintu bibi cyane kuko bishobora no kugutwara ubuzima uko ugenda ubyihata. Iyo umukobwa aramutse amenye ko umusore anywa ibiyobyabwenge ashobora guhita akwanga kuko aba agufata nk’umunu utari muzima kuko abantu banywa ibiyobyabwenge bakora ibintu bidafututse aho ashobora yanakica uwo akunda cyangwa uwo abana nawe. Iyo umusore atanywa ibiyobyabwenge arizerwa kandi akumva umusore afite ubuzima bwiza.
Alice Umwali/Umubavu.com
sinziko abaho pe
Hahahhh , ndabona umusore wujuje ibi yavamo umugabo wakubaka rugakomera, ikibabaje ni uko abenshi mu bakobwa bamwifuza usanga ari za ndaya , ibyomanzi, n abandi bataye agaciro ! Mujye mureka ibisa bisabirane
Hahahhh , ndabona umusore wujuje ibi yavamo umugabo wakubaka rugakomera, ikibabaje ni uko abenshi mu bakobwa bamwifuza usanga ari za ndaya , ibyomanzi, n abandi bataye agaciro ! Mujye mureka ibisa bisabirane


c: text/html

text:
ISOMO RYA MBERE
Isomo ryo mu gitabo cy’Intangiriro (Intg 9, 1-13)
1Imana iha Nowa n’abahungu be umugisha, irababwira iti «Mwororoke, mugwire, mwuzure isi. 2Inyamaswa zose z’isi n’inyoni zose zo mu kirere zizabatinya, muzitere ubwoba. Ibikururuka ku isi byose, hamwe n’amafi yose yo mu nyanja, murabigabiwe. 3Ibikururuka byose byifitemo ubuzima mbibahayeho ikiribwa, kimwe n’ibimera bitohagiye. 4Icyakora ntimuzarye inyama ikifitemo ubuzima, ari yo maraso. 5Kandi amaraso yanyu, arimo ubuzima bwanyu, sinzabura kuyahorera. Ari inyamaswa, ari umuntu uzaba yayamennye, nzayamuryoza. Buri muntu wese azishyura ubuzima bwa mugenzi we. 6Usheshe amaraso y’umuntu, aye azaseswa n’undi muntu, kuko Imana yaremye umuntu imwishushanyije. 7Naho mwebwe nimwororoke mugwire, mwuzure isi muyigenge.»
8Imana ibwira Nowa n’abahungu be iti 9«Dore ngiranye Isezerano namwe n’urubyaro rwanyu, 10kimwe n’ibinyabuzima byose muri kumwe : inyoni n’amatungo, n’inyamaswa zose zo ku isi, mbese ibivuye mu bwato byose, ntavanyemo n’inyamaswa z’ishyamba. 11Ngiri rero Isezerano ngiranye namwe : nta kinyamubiri kizongera kurimburwa n’amazi y’umwuzure, kandi nta n’umwuzure uzongera kurimbura isi.» 12Imana iravuga iti «Dore ikimenyetso cy’Isezerano ngiranye namwe, n’ibifite ubuzima byose muri kumwe, uko ibisekuruza byanyu bisimburana: 13nshyize umukororombya wanjye mu gicu, uzaba ikimenyetso cy’lsezerano ngiranye n’isl.»
ZABURI (Zab 102 (101), 16-18, 19-21, 22-23, 29)
Inyik/ Uhoraho aho ari mu ijuru, yagiranye Isezerano n’abatuye isi.
Amahanga yose azatinya izina ry’Uhoraho,
N’abami bose b’isi bazatinye ikuzo ryawe.
Kuko Uhoraho azubaka Siyoni bundi bushya,
akahigaragariza yuje ikuzo;
ubwo agahugukira isengesho ry’abanyazwe ibyabo,
Akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho;
kuko Uhoraho yarungurukiye mu bushorishori bw’ijuru,
aho ari mu Ngoro ye, akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
Nuko bazamamaze muri Siyoni izina ry’Uhoraho,
N’ibisingizo bye muri Yeruzalemu,
igihe ingoma n’amahanga bizibumbira hamwe,
kugira ngo bigaragire Uhoraho!
Abahungu b’abagaragu bawe bazatura,
Maze ababakomokaho bazarambe imbere yawe.
IBANGONDIRIMBO RIBANZIRIZA IVANJILI (Yh 6, 63.68)
Alleluya Alleluya.
Amagambo yawe Nyagasani,
aturuka kuri Roho kandi agatanga ubugingo.
Ufite amagambo y’ubugingo bw’iteka.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 8, 27-33)
Muri icyo gihe, 27Yezu ajyana n’abigishwa be, agana mu nsisiro za Kayizareya ya Filipo. Bakiri mu nzira abaza abigishwa be ati« Abantu bavuga ko ndi nde» 28Baramusubiza bati« Ngo uri Yohani Batisita, abandi ngo uri Eliya; naho abandi ngo uri umwe mu bahanuzi.»29 Ati «Mwebwe se muvuga ko ndi nde?»Petero aramusubiza ati«Uri Kristu.»30Nuko Yezu arabihanangiriza ngo ntibagire uwo babibwira.
31Nuko atangira kubigisha ko Umwana w’umuntu agomba kuzababara cyane,agacibwa n’abakuru b’imiryango n’abaherezabitambo bakuru, n’abigishamategeko, akicwa, ariko akazazuka nyuma y’iminsi itatu. 32Ibyo yabibabwiye akomeje. Nuko Petero aramwihugikana, atangira kumutonganya. 33We ariko arahindukira maze areba abigishwa be, acyaha Petero amubwira ati «Hoshi, mva iruhande Sekibi! Kuko ibitekerezo byawe bitavuye ku Mana, ahubwo ku bantu!»

robotstxt: allowed

filter: keep


text:
Ruhango: abahemutse n’abahemukiwe bari mu gikorwa cy’ubwiyunge
Inkiko Gacaca Mu rwego rwo gusoza neza imirimo y’inkiko Gacaca, umurenge wa Kinihira mu karere ka Ruhango, uri mu gikorwa cyo guhuza abantu bahemukiwe n’abadafite ubushobozi bwo kwishyura imitungo More...
Guverineri Bosenibamwe yasuye ibikorwa by’iterambere muri Kinihira
Guverineri w’Intara y’Amajyaruguru, kuri uyu wa kabiri tariki 22/05/2012 yasuye ibikorwa bitandukanye by’iterambere mu murenge wa Kinihira akarere ka Rulindo, ndetse aganira n’abaturage More...


text:
Umucamanza muri uru rukiko, Yuri Ivanenko, yategetse ko Ibiro bikuru by’abahamya ba Yehova i St Petersburg n’inzu z’ubwami 395 mu Burusiya bifungwa ndetse n’umutungo wabo ugafatirwa ugashyirwa mu wa leta.
Ibiro Ntaramakuru byo muri iki gihugu, Interfax, byanditse ko kuri uyu wa Kane umunyamategeko wa Minisiteri y’ubutabera mu Burusiya, Svetlana Borisova, yavuze ko abahamya ba Yehova bateza ikibazo ku burenganzira bw’abaturage, amategeko y’igihugu n’umutekano wa rubanda.
Abanyamategeko b’idini y’abahamya ba Yehova barimo Sergei Cherepanov, batangaje ko bazakora ibishoboka byose bakajuririra iki cyemezo mu Rukiko rw’uburenganzira bwa muntu rw’u Burayi.
Mu bihugu byinshi Abahamya ba Yehova bafite icyicaro gikuru i New York muri Leta Zunze Ubumwe za Amerika, bakunda kujyanwa mu nkiko kubera imyemerere yabo irimo kudatanga no kudahabwa amaraso, kutemera ibikorwa bya gisirikare na politiki n’ibindi.
Mu Burusiya abahamya ba Yehova barenga ibihumbi 175, bakunze gushyirwaho igitutu mu myaka ishize, aho mu 2015 Urukiko rw’Ikirenga rwavuze ko urubuga rwemewe rw’Abahamya ba Yehova rwa www.jw.org ruriho ibitekerezo by’ubutagondwa, bategeka ko rufungwa.
Ibigo bitanga interineti mu Burusiya hose byafunze urwo rubuga kandi kwamamaza urwo rubuga biba icyaha gihanwa n’amategeko muri icyo gihugu. Inkiko zo muri iki gihugu zigeze kwemeza ko ibitabo 87 by’Abahamya bishyirwa ku rutonde rw’ibitabo birimo ibitekerezo by’ubutagondwa.
Abahamya ba Yehova bavuga ko iyi gahunda y’u Burusiya yo kubibasira ishingiye ku bihamya bidafatika n’imikoreshereze mibi y’itegeko ry’icyo gihugu rikumira ibikorwa by’ubutagondwa.
Mu mwaka wa 2015, Komite y’Umuryango w’Abibumbye Iharanira Uburenganzira bw’Ikiremwamuntu yavuze ko ihangayikishijwe na raporo zitandukanye zigaragaza uko iryo tegeko rikoreshwa hagamijwe kuvutsa Abahamya ba Yehova n’abandi bantu uburenganzira bwo kuvuga icyo batekereza, umudendezo mu by’idini no kubibasira.
Mu 1991 nibwo abahamya ba Yehova bemewe bwa mbere nk’idini mu Burusiya.


text:
Amashuri agomba gutanga ubumenyi bukemura ibibazo by’abaturage-Minisitiri Biruta
Minisitiri w’Uburezi Dr Biruta Vincent, arasaba amashuri gukora ibishoboka byose ubumenyi atanga bukagira uruhare mu gukemura ibibazo by’abaturage cyane cyane abaturanye na yo.
Ibi yabitangaje kuri uyu wa gatanu tariki ya munani Gashyantare 2013, ubwo yasuraga ishuri ryigisha ubumenyingiro ryo mu Ntara y’Amajyaruguru (Tumba College of Technology) mu ruzinduko rwari rugamije kumenya ibyo iri shuri rimaze kugeraho n’ibibazo rifite.
Minisitiri Biruta yashimye inyigisho zitangwa zirimo gukora (...)
Minisitiri w’Uburezi Dr Biruta Vincent, arasaba amashuri gukora ibishoboka byose ubumenyi atanga bukagira uruhare mu gukemura ibibazo by’abaturage cyane cyane abaturanye na yo.
Ibi yabitangaje kuri uyu wa gatanu tariki ya munani Gashyantare 2013, ubwo yasuraga ishuri ryigisha ubumenyingiro ryo mu Ntara y’Amajyaruguru (Tumba College of Technology) mu ruzinduko rwari rugamije kumenya ibyo iri shuri rimaze kugeraho n’ibibazo rifite.
Minisitiri Biruta yashimye inyigisho zitangwa zirimo gukora amashyiga arondereza ibicanwa, ibicanwa bikorwa mu myanda, kubyaza mudasobwa zishaje inzima n’ibindi. Yasabye iri shuri gukorana n’abaturage ku buryo bwa hafi, kuko ngo byatuma ubuzima bwabo buhindurwa n’amasomo aritangirwamo. Ati “Abaturage bakwiye kwigishwa uko bakora amashyiga arondereza ibicanwa, bakayakoresha.Ishuri nirifashe abaturage byerekeye kugira ubumenyi mu ikoranabuhanga, gukoresha ‘internet’ n’ibindi.”
Yavuze kandi ko Minisiteri y’Uburezi izakomeza gushyira ingufu mu kongera abarimu babifitiye ubushobozi, no gukurikirana ikorwa ry’umuhanda uhagana ufatwa nk’inzitizi ku rujya n’uruza rw’abanyeshuri n’abarimu.
Avuga ku mikoranire n’abaturage mu buryo buzana impinduka zigaragara, umuyobozi w’iri shuri Gatabazi Pascal yavuze ko zimwe mu mpamvu ari izishingiye ku myumvire y’abaturage ariko ko ishuri rizafatanya n’ubuyobozi bw’akarere byaba ngombwa bakabishyira mu mihigo.
Abanyeshuri biga mu ishami ry’Itumanaho rya kure (Telecommunication) bagaragaje ko ibigo bibakira mu gihe cy’imenyerezamwuga bikiri bike, ubuyobozi bw’ikigo giteza imbere ubumenyingiro bubemerera kuzagirana amasezerano n’ibigo by’itumanaho mu Rwanda bikazajya bibakira.
Ishuri ry’ikoranabuhanga rya Tumba ryatangiye mu mwaka wa 2007, abagera kuri 600 bakaba bamaze kurihahamo ubumenyi. Ubu rifite abanyeshuri 547, biga mu mashami atatu ya ‘Telecommunication’, ‘Information Technology’ na ‘Energy’.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
BANA, NIMUBE INTUMWA Z’UBWIYUNGE N’AMAHORO
Ku wa 19 Gashyantare 2012
INTANGIRIRO
A. UMWANA YEZU NI URUGERO RW’UBWIYUNGE N’AMAHORO
a) Yezu Umukiza yagombaga kuzanira abantu amahoro
2. Bana bacu, mu ntangiriro Imana yaremye ibintu byose ari byiza kandi irema muntu mu ishusho ryayo (Intg 1; 2). Nyamara kubera ko abantu batumviye Imana biturutse kuri Sekibi, amahoro yarahungabanye; kuva ubwo abantu batangira gushyamirana ( Intg 3 ).
Mu isezerano ry’Imana ryo gukiza abantu, harimo kuzabaha umwami w’amahoro uzategekana ubwiyoroshye n’urukundo, agashinga ingoma y’Imana, ikaba ingoma irambye y’amahoro itagira iherezo (Iz 9,5-6). Uwo mwami yagombaga kuvanaho intambara n’ubugome mu bantu agatangariza ibihugu byose amahoro (Zak 9,10). Ibyo byose byahanuraga Yezu umukiza, Umwami w’amahoro.
b) Yezu Umukiza yagombaga kunga abantu n’Imana
3. Bana dukunda, Yezu Umukiza wahanuwe n’umuhanuzi Izayi (Iz 7, 14-16) ni we mugaragu wari utegerejwe kugira ngo azunge abantu n’Imana, yemera imibabaro ikomeye kandi acishwa bugufi kubera ibyaha by’abantu. « Nyamara we yahinguranyijwe kubera ibyaha byacu, ajanjagurirwa ibicumuro byacu: igihano cye cyadukomoreye amahoro, ibikomere bye tubikesha umukiro » (Iz 53, 5). Nk’uko byari byarahanuwe, Yezu Kristu yemeye kwituraho igitambo kugira ngo akize ibyaha by’abantu kandi abahuze n’Imana Se ( Zab 40,7-9; Heb 10,4-10 ).
Yezu yenda kuvuka, Malayika wa Nyagasani yabwiye Yozefu ko Bikira Mariya azabyara umuhungu akazamwita izina rya Yezu « kuko ari we uzakiza umuryango we ibyaha byawo » (Mt 1, 21).
c) Ivuka rya Yezu ryazaniye abantu ibyishimo n’amahoro
4. Bana bacu, ivuka rya Yezu Kristu Umukiza ryazaniye abantu bari bamutegereje amahoro n’ibyishimo. Mu gushyikiriza Bikira Mariya ubutumwa bw’uko yari agiye kuzabyara Yezu, Malayika yamusuhuje amubwira ati: « Ndakuramutsa, mutoni w’Imana; Nyagasani ari kumwe na we » (Lk 1, 28). Igihe Elizabeti yakiriye Bikira Mariya wari uje kumusura, yabaye acyumva indamutso ya Mariya umwana atwite yisimbizanya ibyishimo mu nda ye ( Lk 1, 39-44 ).
Yezu amaze kuvuka, umumalayika yamenyesheje abashumba iyo nkuru ishimishije. « Nuko ako kanya, inteko y’ingabo zo mu ijuru yifatanya na wa Mumalayika, basingiza Imana bavuga bati ‹ Imana nikuzwe mu bushorishori bw’ijuru, kandi mu nsi abo ikunda bahorane amahoro › » ( Lk 2, 13-14 ). Abami b’abanyabwenge na bo baje kuramya Umwana Yezu, babonye inyenyeri yabayoboye ihagaze aho umwana yari ari, basabwa n’ibyishimo (Mt 2, 9-10). Umusaza Simewoni na we yashimishijwe no kwakira umwana Yezu ( reba Lk 2, 29-32).
5. Bana dukunda, mbere y’uko muba abantu bakuru bitangira gusakaza hose ubwiyunge n’amahoro, mukeneye inkunga y’ababakuriye bo mu nzego zinyuranye. Kugira ngo muzashobore kuba inkingi zihamye kandi ziboneye z’ubwiyunge n’amahoro, muzabifashwamo n’ababyeyi, abarezi, abayobozi b’Igihugu n’aba Kiliziya yacu. Mujye muhora muzirikana ko muri amizero y’ejo hazaza mu kubaka Kiliziya n’Igihugu cyacu.
6. Bana bacu, ubwiyunge nyabwo tubifuriza ni ubutuma mugera ku mushyikirano no ku mibanire bizira amakemwa hagati yanyu n’Imana no hagati yanyu n’abandi bantu (Papa Benedigito wa Cumi na Batandatu, Ibaruwa Africae Munus, n. 20).
Kubera Yezu Kristu wadupfiriye, Imana yiyunze na twe iratubabarira; natwe rero yadushinze ubutumwa bukomeye bwo guhamagarira abantu kwiyunga na Yo (2 Kor 5, 18-21).
Muzagera ku mubano nyawo hagati yanyu n’Imana igihe muzaba mugendera ku butungane buzira ingeso mbi n’ibikorwa bibi. Muzabanira neza abandi igihe muzagaragaza ubumwe n’ubuvandimwe bizira amahane n’amacakubiri.
7. Bana dukunda, mu muryango muvukamo ni ho mwitoreza kuba intumwa z’ubwiyunge. Ababyeyi banyu n’ abavandimwe banyu ni bo mwigiraho gukundana, gufashanya no kubabarirana.
Babyeyi, nimuhe urugero rwiza abana banyu mukundana kandi mwihanganirana. Mwibuke ya mvugo igira iti:« Kora ndebe iruta vuga numve ». Mugorore neza abana banyu nk’uko Pawulo Mutagatifu abibabwira: « Namwe babyeyi, ntimugakure umutima abana banyu, ahubwo mubarere neza, mubakosore kandi mubagire inama zikomoka kuri Nyagasani »( Ef 6, 4 ).
8. Barezi, murabe hafi abanyeshuri banyu mubarinda ibyabashyamiranya biturutse ku nkomoko, ubukire, uturere n’igihugu. Murajye mubatega amatwi kugira ngo babagezeho ingorane zabo kandi mubahe umwanya wo kubagezaho ikibari ku mutima.
Murashyigikire uko bikwiye amatsinda y’ubwiyunge kandi mwagure amarembo kugira ngo abanyeshuri banyu bahabwe ibiganiro mu rwego rw’ubumwe n’ubwiyunge n’abantu babihugukiwemo kandi b’intangarugero.
Nda. Nibahashye inzitizi zibangamiye imibereho myiza y’abana
nk’ ihohoterwa iryo ariryo ryose, ibitekerezon’inyigisho zikurura inzangano n’amacakubiri, uburaya, ibiyobyabwenge, guta ishuri n’ibindi….
10. Ku ruhande rwa Kiliziya, abana bakeneye inyigisho zibakangurira kumenya gutandukanya icyatsi n’ururo mu myemerere yabo.
Ni ngombwa kwigisha abana amasengesho abahuza n’Imana Umukiza no kubakangurira guhabwa amasakramentu, cyane cyane Isakramentu ry’Imbabazi ribagarura mu nzira nziza iyo bacumuye.
Guhuriza abana mu miryango y’Agisiyo Gatolika bibafasha kwirinda kuyagara, bibakangurira gufashanya, koroherana no kujya mbere mu mubano wabo wa kivandimwe.
Abana nibamenya Nyagasani Yezu Kristu kandi bakamugira incuti yabo, bazaba bageze ku buzima nyabwo (Papa Benedigito wa Cumi na Batandatu, Ibaruwa Africae Munus, n. 64).
b- Ni ngombwa gufasha abana mu nzira nyayo y’amahoro
11. Bana dukunda, amahoro mukeneye ni abageza ku mutekano uzira imihangayiko, impagarara n’intambara; ayo mahoro muzayageraho igihe hazaba hubahirijwe uburenganzira bwanyu n’ubw’abandi.
Ntitwibagirwe ariko ko amahoro arambye tuyakesha Yezu Kristu nk’uko yabibwiye intumwa ze agira ati: « Mbasigiye amahoro, mbahaye amahoro yanjye. Sinyabahaye nk’uko isi iyatanga » (Yh 14, 27).
Ayo mahoro araharanirwa kandi abayaharanira barahirwa: « Hahirwa abatera amahoro, kuko bazitwa abana b’Imana » (Mt 5, 9).
Kugira ngo abana bashobore kuba intumwa z’amahoro aho bari hose, bakeneye ababatoza gukunda no kwitangira amahoro.
12. Mu rugo babamo, abana bazatozwa amahoro n’ababyeyi n’abavandimwe
bababanira neza, birinda umushiha no gushyamirana; umwuka mwiza
w’urugo rw’ababanye neza utuma abana bahakuriye bakwiza amahoro
mu baturanyi, ku ishuri n’ahandi. N’iyo havuka ibibazo by’ubwumvikane buke, icyangombwa ni uko abagize umuryango
bahura maze bakabishakira ibisubizo; koko « ababiri bajya inama baruta umunani urasana!»
Ku ishuri abana batozwa inzira y’amahoro igihe abarezi babo babaha urugero rwiza mu byerekeye umubano wirinda ivangura iryo ariryo ryose.
Bizaba ngombwa kandi gukemura uko bikwiye ikibazo cyose kigamije
gushyamiranya abantu, kuko ngo « ntazibana zidakomanya amahembe ».
Ibyo bishoborwa n’uko abantu bagira igihe cyo guhura no kujya inama
aho kuba ba nyamwigendaho.
Amatsinda y’amahoro ari mu mashuri amwe n’amwe akwiye gusakara n’ahandi.
Amahoro nyayo kandi arambye aturuka ku Mana. Ni byiza ko abana batozwa gusenga Imana kenshi bisabira amahoro, bayasabira abandi kandi basabira n’Igihugu: « Musabe, muzahabwa; mushakashake, muzaronka; mukomange, muzakingurirwa » (Lk 11, 9).
UBWIYUNGE N’AMAHORO
13. Bana bacu, umuntu wese akeneye kwiyunga na we ubwe, akiyunga n’abandi ndetse akiyunga n’Imana. Ubwiyunge ni ngombwa kuko buri wese iyo yisuzumye neza asanga umutima we utari mu gitereko, ibyo bigatuma rimwe na rimwe yiheba, agacika intege, akumva ko hari icyo abuze.
Buri wese, yaba umwana cyangwa umuntu mukuru agomba kugira uruhare mu gushakashaka ubwiyunge n’amahoro.
a - Abana bitangire ubwiyunge
Bana rero, uwemeye inzira y’ubwiyunge ntabona muri mugenzi we umwanzi kabone n’iyo yaba yaramuhemukiye, ahubwo agerageza kumubonamo umuvandimwe n’inshuti. Uwemeye kwiyunga na mugenzi we aba yemeye kuganza urwango no kwakira uwamubabaje.
Bana bacu, uruhare rwanyu rurakenewe mu kwimakaza ubumwe n’ubwiyunge. Nimwihatire kurangwa n’ukuri, mwirinda umuco mubi wo kubeshya no kubeshyera abandi. Nimumenye neza ko ukuri gutuma abantu babana batishishanya kandi bizera ko ejo hazaza bazarushaho kubana kivandimwe. Tuboneyeho gushima abari bato bafashije ababyeyi babo muri gacaca bagaragaza ukuri ku byabaye muri jenoside yakorewe abatutsi muri 1994. Ni uruhare rukomeye kuko hari benshi byabohoye imitima ndetse bituma batangira inzira ihamye yo kwiyunga.
14. .Bana dukunda, nta bwiyunge bushobora kugerwaho hatabayeho imbabazi. Nimuharanire kwitoza umuco ugira imbabazi. Mumenye gutanga imbabazi ku babakoshereje ndetse mumenye no kuzisaba iyo mwakosheje. Iteka « mujye mubabarira uwo mwaba mufitanye akantu, kugira ngo namwe So wo mu ijuru abababarire ibicumuro byanyu » (Mk 11, 25). Ntimuzi se ko kubabarira ari ukugarura ubusabane hagati y’abashyamiranye ?
15. Bana bacu, nimwitaze hakiri kare ibikorwa byose bidindiza ubwiyunge n’umubano mwiza. Haba ku ishuri ndetse n’aho mutuye nimwitabire amatsinda agamije kwimakaza ubumwe n’ubwiyunge. Mu bushobozi n’ubumenyi mufite, mwihatire guhanga imivugo, imbyino ndetse n’ ikinamico bikangurira abantu umuco wo kwiyunga. Nimutinyuke kurenga inzangano ziri hagati mu miryango, mukundane nta buryarya, bityo muzabera ababyeyi banyu urugero rwiza.
Ahari urwango muhashyire urukundo, ahari ikinyoma muhashyire ukuri, ahari inabi muhashyire ineza, bityo amahoro atahe iwanyu kandi muyabungabunge (reba Isengesho rya Mutagatifu Fransisiko w’Asizi).
b - Abana nibitangire amahoro
16. « Nimugire amahoro. Nk’uko Data yantumye, nanjye ndabatumye » (Yh 20, 21). Bana dukunda, aya magambo abumbye icyifuzo cya Yezu cy’uko buri wese yagira amahoro ndetse akaba intumwa yayo mu buzima bwe bwa buri munsi.
Buri gihe Imana ishaka uwo yatuma cyangwa yakohereza muri ubwo butumwa. Nka Izayi Umuhanuzi, buri mwana ahamagariwe gusubiza ati: « Ndi hano, ntuma ! » ( Iz 6,8 ).
Nimwemere kujyana amahoro iwanyu bityo ntihazarangwa intonganya, ubwumvikane bucye, gutukana no gushotorana.
Muhamagariwe kandi gusakaza ayo mahoro mu mutima wanyu n’igihe mwaba mumaze iminsi murakariye uwababwiye nabi, uwabatutse cyangwa se uwabakubise. Nk’abana b’Imana twiyibutse buri gihe ko tugomba guharanira « ibishyigikira amahoro n’ibidufasha guterana inkunga » (Rom 14, 19). « Icyitwa ubwisharirize cyose, n’umwaga, n’uburakari, n’intonganya, no gutukana, kimwe n’icyitwa ububisha cyose, bicibwe muri mwe » ( Ef 4, 31 ).
17. Bana bacu, aho mutuye n’aho munyura, nimwihatire kwegera abandi bana bafite ibibazo bitera amahoro make iwabo, mubaganirize mubihanganisha kandi mubatinyure. Abana babura aho baba birukanywe n’ababyeyi cyangwa ababarera, mumenye kubafasha uko mushoboye. Mwirinde guha akato abana bagenzi banyu kubera ingeso mbi zabo cyangwa izo mwaba muzi ku babyeyi babo. Mujye mwibuka abana ndetse n’abakuru babuzwa amahoro n’ubuhunzi, ubukene ndetse n’uburwayi. Mu bushobozi bwanyu, mujye mutanga inkunga yose ibonetse ibatabara, mwibuka ko Yezu agira ati: « Ibyo mwagiriye umwe muri abo bavandimwe banjye baciye bugufi, ni jye mwabaga mubigiriye » (Mt 25, 40). « Amahoro ya Kristu naganze mu mitima yanyu, kuko ari yo mwahamagariwe ngo mube umubiri umwe » (Kol 3, 15).
UMWANZURO
18. Bana dukunda, ejo hazaza murahategura none. Turabasaba rero gukanguka no guha agaciro gakwiye abantu b’ingeri zinyuranye biyemeje kubavunikira kugira ngo muzashobore kuba abanyarwanda babereye Kiliziya yacu, Igihugu cyacu n’isi dutuye.
U Rwanda rwacu rwiyemeje kugendera mu nzira y’ubwiyunge buzira amacakubiri no mu nzira y’amahoro arangwa n’umutima utuje. Nimwime rero amatwi abantu babashora mu mwiryane no mu bushyamirane, bagamije gusenya aho kubaka. Nimurangwe n’imigenzo myiza ya gikristu n’indangagaciro zinogeye Kiliziya n’ u Rwanda.
Turabifuriza iteka guhorana umutima uharanira ubumwe n’ituze kandi urangwa n’impuhwe n’imbabazi. Nimugenza gutyo, muzaba mu mugambi wa Yezu Kristu wazanywe ku isi no gusakaza mu bantu ubumwe n’amahoro bakesha Imana Data ( Yh 3,16-17; Ef 2,13-19).
19. Mu gihe muri Kiliziya Gatolika mu Rwanda duhimbaza Umunsi Mpuzamahanga w’Iyogezabutumwa ry’Abana, ndashishikariza abakristu bakuru n’abato kurushaho gutanga imfashanyo itubutse tuzashyikiriza Ibiro bya Papa bishinzwe Iyogezabutumwa ry’Abana. Muratange mutitangiriye itama. Iyo nkunga igirira akamaro abana b’u Rwanda n’abo mu bindi bihugu byo ku isi byugarijwe n’ibyorezo, indwara, inzara, imirire mibi, ubujiji n’izindi ngorane.
Bana bacu , nimube koko hose, cyane cyane muri bagenzi banyu, intumwa z’ubwiyunge n’amahoro.
Mbaragije Umubyeyi wacu Bikira Mariya, Umwamikazi w’Amahoro.
Bikorewe i Kigali, ku itariki ya 10 Mutarama 2012.
+Yohani Damaseni BIMENYIMANA
Umwepiskopi wa Cyangugu akaba na Perezida wa Komisiyo y’Abepisikopi ishinzwe Iyogezabutumwa
ISENGESHO RYO GUSABIRA ABANA
Nyagasani,
Tugutuye abana b’isi yose,
Ubahe gukurana urukundo,
Bakumenye banagukunde,
Bakumenyeshe urungano.
Barinde ingeso mbi zose,
Bazire kwangana no kurwana,
Kwirogesha ibiyobyabwenge,
Kuzerera no kubahuka,
Gusuzugura ababarera,
Gusambana no kubeshya,
Kwiba no kwangiza.
Wowe soko y’ingabire,
Bahe kujijuka no gushishoza,
Bakire imico ubatoza,
Bagutunganire igihe cyose.
Bahe imbaraga bakugane,
Bagusingize uko bukeye,
Isi yacu inogere Imana,
Ku bwa Kristu Umwami wacu.
Amina.
Byandikishijwe n’itsinda OPM-RWANDA


text:
Tariki ya 7 Mata ni itariki idashobora nkwibagirana mu mateka y’abanyarwanda kimwe n’uko kwezi kose. Iki cyabaye igihe cy’umwijima w’icuraburindi, igihe bwiraga ukibaza niba buzacya, bwacya ukifuza ko bwira. Ibi byatumye impfubyi ziba nyinshi, abapfakazi, ababana n’ubumuga butandukanye, abafite ibikomere basigiwe na Jenoside baba benshi. Mu yandi magambo ingaruka zabaye nyinshi ku gihugu muri rusange ndetse n’umuntu ku giti cye.
Iyo witegereje abantu cyane abagizweho ingaruka cyane za Jenoside usanga bagendana ibikomere, rimwe na rimwe umuntu agasa nuzinutswe kimwe mu byamukomerekeje. Aha twavuga nk’urusengero/kiriziya: ubusanzwe umuntu wese yatekerezaga ko urusengero ari ho hanu yabasha kubona ubuzima niba ahandi hose yabuze ubuhungiro, wenda agatekereza ko naramuka ageze muri kiriziya aba abonye umutekano.
Ibi ni bimwe mu byatumye abantu bamwe bazinukwa yaba Imana, abayitirirwa ndetse naho gusengera, kugera ku rwego kuri uyu munsi hari umuntu uba wumva adashaka no kumva umuntu ubimubwira. Hari ikibazo abantu bakunze kwibaza bati ‘’Ni gute Imana yemeye ko abantu bicwa mu Rwanda kugeza ku rwego byagezeho, mbese yari hehe kiriya gihe?
Iki ni ikibazo umuntu ashobora kwibaza wenda abitewe n’ibikomere yasigiwe na Jenoside. Twibaza iki kibazo hari mu kiganiro kirambuye twagiranye n’Umuvugizi w’Umuryango w’ivugabutumwa ‘’Imbaraga zihindura’’ Pastor Nsengimana Vincent de Paul ( VIVA), nawe wemera ko koko Jenoside yakorewe abatutsi mu Rwanda yagize ingaruka zikomeye cyane. Akomeza avuga ko bitewe n’abantu bagiye bahemukirwa n’abo bari bizeye cyangwa se ahantu bari bategereje gukirira akaba ari ho bahurira n’ibibazo byinshi.
Kuri iki kibazo avuga ko kuri we asanga Imana itarigeze ita abantu nk’uko bamwe babivuga, ahubwo abantu ari bo bataye Imana bagakora amahano kubera kuba babi. Ati ‘’ Byose biba Imana yari iri mu ijuru, kandi n’ubu niho ikiri, uhereye mu itangiriro Imana yaremanye umuntu umudendezo wo guhitamo icyo akwiye gukora, icyakora kenshi umuntu akunze kugaragara akoresha nabi ubu mudendezo Imana yamuhaye.’’
Akomeza avuga ko gutekereza ko Imana itari mu Rwanda Jenoside iba kwaba ari ukwirengagiza ko umuntu aremanywe umudendezo. Ati ‘’ nta hantu Imana yari yagiye ahubwo abantu bari bagiye kure y’Imana, kandi umuntu wese uri kure y’Imana satani yamukoresha ibibi kuko niwe uba wegereye. Abantu nibahumure Imana ntiyigeze ita u Rwanda.’’
Ibi nibyo bituma yemeza ko kuba Jenoside yarabaye ku rwego nk’urwo yabayeho kandi u Rwanda cyari igihugu kiganjemo umubare munini w’abakristo bitatewe n’uko Imana yari yataye abantu ahubwo abantu ari bo bari bataye Imana, ntazuyaza kandi nanone kuvuga ko bigoye gufata umuntu wakoze amahano ngo umwite umukristo, ko aniswe we bwaba bwari ubwo ku izina gusa.
Mu butumwa bwe Pastor Viva yibutsa abantu ko nubwo u Rwanda rwagwiriwe n’amahano nk’aya ariko hakiri icyizere nk’uko bigenda bigaragara. Ati ‘’ nubwo habaye ubwicanyi bw’indekakamere ariko hakiriho abantu, u Rwanda ruracyariho, abanyarwanda baracyariho kandi abanyarwanda bazabaho kubera ko Imana ishaka ko babaho, kwibuka ni byiza ariko si byiza guheranwa n’agahinda ahubwo tugire ibyiringiro ko imbere ari heza.’’
Igihe cyo kunamira inzirakarengane zazize Jenoside yakorewe abatutsi kimara iminsi 100, ishushanya inzira y’umusaraba banyuzemo. Muri iki gihe abantu mu nzego zitandukanye, ibigo bya Leta n’ibyigenga, amadini n’amatorero bategura ibikorwa bigamije kwibuka abari abakozi babo ndetse no gufata mu mugongo abarokotse Jenoside yakorewe abatutsi muw’1994.


text:
Uko ubutegetsi bwagiye busimburana ku isi kuva isi yaremwa, Imana yasabaga abantu bayo kubaha abayobozi babo uko baba bari kose. Bibiliya ivuga neza ko ubuyobozi bwose buva ku Mana, cyane ko ntagishobora kuba gitunguye Imana. Ibi bikaba biduhamiriza ko, byose bifataniriza hamwe mukutuzanira ibyiza , kububaha Imana.
Mu rwandiko rwa mbere rwa Timoteyo ibice 2:1-7 “Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane abami n’abatware bose kugirango duhore mu mahoro tutabona ibyago, twubaha Imana kandi twitonda rwose. Ibyo nibyo byiza byemerwa imbere y’Imana umukiza wacu, ishaka ko abantu bakizwa bakamenya ukuri. Kuko hariho Imana imwe, kandi hariho umuhuza umwe w’Imana n’abantu, nawe ni umuntu ari we Yesu Kristo witangiye kuba incungu ya bose. Ibyo byahamijwe mu gihe cyabyo, ari cyo cyatumye nshyirirwaho kuba umubwiriza n’intumwa (Ndavuga ukuri simbeshya) n’umwigisha wo kwigisha abanyamahanga kwizera n’ukuri.”
Ibi bivuze ko umuntu wese wikanyiza agasuzugura ubuyobozi na gahunda z’igihugu burya aba asuzugura ibyo Imana yategetse. Kuko aba bayobozi ntibahutaza umuntu ukora ibyiza, ahubwo abantu bakora ibitajyanye n’umurongo w’ubutegetsi nibo babiryozwa.
Niba wumva ushaka kubaho ubanye neza n’abayobozi bawe kora ibyiza kuko nukora ibyiza bazakubahira icyo, ariko mu gihe wakoze ibibi cyangwa wishe amabwiriza birumvikana bazaguhana bityo ube utangiye gushwana n’abayobozi.
Ugomba kubaha umuyobozi, utamwubahiye ko afite ububasha bwo kuguhana ahubwo umwubahire ko ari umukozi w’Imana mu buryo bwe. Abaroma 13:1-5 “Umuntu wese agandukire abatware bamutwara, kuko ari nta butware butava ku Mana, n’abatware bariho bashyizweho n’Imana. Nicyo gituma ugandira umutware aba yanze itegeko ry’Imana, kandi abaryanga bazatsindwa n’urubanza. Abatware si abo gutinywa n’abakora ibyiza, keretse abakora nabi. Mbese ushaka kudatinya umutware? Kora neza nawe azagushima, kuko ari umukozi w’Imana uguhesha ibyiza. Ariko nukora nabi utinye, kuko adatwarira inkota ubusa. Ni umukozi w’Imana, uhoresha umujinya ukora nabi. Ni cyo gituma ukwiriye kuganduka utabiterwa no gutinya umujinya gusa, ahubwo ubyemejwe n’umutima uhana.”
Muri macye; kugirango ukomeze urugendo rwawe rujya mu ijuru,urasabwa kugandukira abakuyobora, utabikoreshejwe no gutinya ko bashobora kuguhana, ahubwo ubikoreshejwe n’indangagaciro z’uwo wamenye ari we Yesu Kristo urema kwicisha bugufi mu mitima y’abamufite.
Source: http://www.bibletruths.org


text:
Knowless, w’imyaka 25 avuga ko nta mukunzi afite, akaba yaboneyeho umwanya wo kuvuga bimwe mu byo ugomba kuba umugabo we asabwa.
Butera, umukobwa ukunzwe kubera indirimbo ye nka “Te Amo” yaririmbanye na Roberto ashimangira ko kuri ubu atarangamiye cyane ibyo gushaka umugabo, ahubwo ko hari ibyo agihugiyemo by’umuziki n’amasomo.
Butera avuga ko nahuguka azahita ajya mu yindi mishinga, harimo n’uwo gushinga urugo.
Butera yemeza ko aramutse abonye umusore ufite gahunda kandi wujuje ibisabwa byose yahita akundana nawe akaba ari nawe bazabana ubuziraherezo.
1.Umusore usenga
Knowless ahora asenga asaba ngo urugo rwe ruzayoborwe n’umugabo wubaha Imana, kuko ngo yifuza kuzabaho atwikiriwe n’umugisha wayo. Ibi yabivuze nyuma y’uko hari ibitaramo ajya akoreshereza mu tubare, hakagira wenda abasore bibwira ko yabemera kandi badasenga.
2.Umusore bashimanye
Umusore Butera yifuza kuzabana nawe, ni uwo bazaba bashimanye, umusore we yashimye nawe akamushima. Aha Butera yumvikanisha ko yifuza umuntu bahuza, umwe baganira bakajya inama bakagira icyo bageraho.
3.Umusore w’umukozi
Kugira ngo Butera agere ku gikombe cya Primus Guma Guma Super Star (PGGSS) 5, byamusabye kuba ari umukobwa ukora. Knowless amaze imyaka myinshi arara mu ma studiyo akora ataruhuka rimwe na rimwe akigomwa no kuryama. Akeneye rero umusore nk’uyu nawe uhora uhihibikanira kubira icyuya, kandi agatungwa n’umusaruro w’ibivuye mu mitsi ye. Butera avuga ko ashaka umusore utari umunebwe, utari ntibindeba wicara aho ngo ibintu byose bizikora.
4.Umuntu bumvikana
Biragora gukora umuziki, noneho ku bakobwa bikaba ibindi bindi; kuri Knowless, akeneye umusore bumvikana, uzi neza icyo kuba umuhanzi ari cyo mu Rwanda. Akeneye umusore umushyigikira bombi bagamije iterambere ryubaka, bakabana bahuza.
5.Ibindi by’umwihariko
Knowless kuba afite abakunzi benshi biganjemo abagabo kubera uburanga bwe na byo ni kimwe uwifuza kumurongora agomba kwitwararikaho.
Bijya binahwihwiswa ko Knowless yaba akundana n’umusore witwa Clement Ishimwe usanzwe umutunganyiriza indirimbo ze akaba ari nawe muyobozi we mu nzu (Label) akoreramo ya Kina Music.


text:
Izi serivisi mbi zikunze kugaragara ku ruhande rwa Repubulika Iharanira Demokarasi ya Congo irimo guhutazwa no kwishyuzwa amafaranga batazi ibyayo.
Umunye-Congo ukora ubucuruzi bwambukiranya imipaka hagati ya Goma na Gisenyi, Anne Mangaza yagize ati “ Tugira imbogamizi muri Congo; iyo uhageze barakubwira ngo ishyura, uyu n’uriya ugasanga wishyuye abantu basaga basaga batanu. Iyo turi mu Rwanda nta kibazo tugira, icyo twe twifuza ni uko ibihugu byombi byabiganiraho.’’
Umunyarwandakazi, Nyirarwango Elvanie avuga ko buri wese mu bakorera ku mupaka ku ruhande rwa Congo aba agukurura ashaka ko wagira icyo umuha.
Mu biganiro byahuje ubuyobozi bw’Umujyi wa Goma ndetse n’Akarere ka Rubavu, ku wa 29 Nzeri, byateguwe n’Umuryango Never Again bigamije kubaka amahoro no gukemura amakimbirane mu biyaga bigari, Neema Charlotte wari uyuboye intumwa zavuye mu mujyi wa Goma, yavuze ko bagiye kureba icyakorwa ku bashinzwe abinjira n’abasohoka iwabo kugira ngo banoze imikorere yabo batabangamiye urujya n’uruza rw’abaturage bakoresha uyu mupaka.
Yagize ati “Kugira ngo kuri ‘Petite barrière’ habe amahoro ntekereza ko serivisi z’abinjira n’abasohoka zigomba gufasha abaturage kuko ubu icyo dushaka ni amahoro kandi ku mpande zose.”
Umuyobozi w’Akarere ka Rubavu wungirije ushinzwe imibereho myiza,
Uwampayizina Marie Grace we yashimangiye ko mu rwego rw’imikoranire hagati y’impande zombi bazakomeza ibiganiro biteza imbere ubuhahirane bufasha abaturage babo.
Ati “Mu rwego rwo kugira amahoro arambye inzego zibishinzwe zizakomeza kugirana ibiganiro kugira ngo ibyo bibazo byose bizashobore kuranduka kandi n’ibigaragaye abantu babibonere ibisubizo.’’
Mukankubito Immaculée, Umuyobozi ushinzwe ibikorwa muri Never Again Rwanda agaruka ku bushakashatsi bwakozwe n’uyu muryango ku bwisanzure n’ubworoherane ku mipaka, avuga ko ko hagombye kurangwa ituze kugira ngo ibihakorerwa birusheho kugenda neza, nta bahutajwe.
Yagize ati “Umupaka ni ahantu hakomeye hahuza ibihugu; hagomba kuba harangwa n’ituze n’amahoro n’ubworoherane kugira ngo abawukoresha bashobore kugira uburenganzira n’ubwisanzure.’’


text:
Mu rwego rwo gufasha abanyeshuri ba Glory Secondary School kumenya amateka mabi u Rwanda rwanyuzemo, ubuyobozi bw’iri shuri kuri uyu wa Gatanu bwajyanye aba banyeshuri gusura Urwibutso rwa Jenoside yakorewe Abatutsi rwa Kigali ruri mu Murenge wa Gisozi.
Aba banyeshuri nyuma yo gutambagizwa uru rwibutso rushyinguyemo imibiri isaga ibihumbi 250 y’Abatutsi bishwe muri Jenoside, batangarije ikinyamakuru izubarirashe.rw ko nubwo igihugu cyanyuze mu mateka mabi ariko hari icyizere cyo kubaho kandi ibyabaye bitazongera ukundi.
Mugabo Joèl w’imyaka 16 y’amavuko wiga mu wa gatatu w’amashuri yisumbuye, yavuze ko nyuma yo gusura urwibutso rwa Kigali, yabonye ko abagize uruhare muri Jenoside nta mutima wo gutekereza bari bafite.
Uyu mwana yakomeje avuga ko Jenoside yateguwe na Leta mbi ati “Leta mbi ntizongere kubaho mu Rwanda”.
Karangwa Kirezi Keslie w’imyaka 17 wiga mu mwaka wa gatanu mu ishami rya MCE, yavuze ko nyuma y’ibyabaye Abanyarwanda bakiriho ati “nyuma y’ibyabaye icyizere kirahari, navuga ko icyizere gihari mpereye ku buhamya nabonye bw’abarokotse Jenoside, aho tukinjira twabonye ubuhamya (filme documentaire) bw’umusore n’umukobwa bavuganaga agahinda dusohotse tubona barakoze ubukwe bishimira ko bamaze kwiyubaka”.
Uyu mukobwa yakomeje avuga ko mu rwego rwo gukumira Jenoside, Abanyarwanda bagomba kurangwa no kubana bungurana ibitekerezo, bakabana neza nta vangura nta n’ingengabitekerezo ya Jenoside.
Uwamungu Kagenza Jean de Dieu, umuyobozi w’Ishuri rya Glory Secondary School yavuze ko atari ubwa mbere basuye Urwibutso rwa Kigali, bikaba bikorwa mu rwego rwo kugira ngo urubyiruko rw’abanyeshuri rwa Glory Secondary School rumenye amateka y’igihugu cyane cyane aya Jenoside.
Uwamungu yagize ati “ni ukugira ngo ibyo babonye bibabere isomo birinda amacakubiri n’ingengabitekerezo ya Jenoside bakabana neza”.
Umuyobozi wa Glory Secondary School yavuze ko ishuri ayoboye nta bantu barangwaho ingengabitekerezo ya Jenoside babamo kuko muri gahunda bagira habamo kwiragiza Imana kandi ngo iyo umuntu yiragiza Imana agira ibitekerezo byiza.
Uyu muyobozi yagize ubutumwa atanga ku Banyarwanda ati “birinde amacakubiri ayo ari yo yose, yaba ashingiye ku idini cyangwa amoko aho yatugejeje turahazi, abarezi bajyane abanyeshuri kwiga amateka babigishe bakiri bato, bizadutegurira u Rwanda rwiza ruzira amacakubiri, tugira tuti “Genocide never again”(Jenoside ntizongere ukundi).
Urwibutso rwa Jenoside rwa Kigali ruri ku Gisozi rugizwe n’ibice bibiri: Icya mbere ni ikigaragaza amateka ya Jenoside, kigaragaza uburyo Abanyarwanda bari babanye kugeza amacakubiri atangiye. Igice cya kabiri kigizwe no gutanga inyigisho, aho buri Munyarwanda agomba gutanga umusanzu we mu gukumira Jenoside.


text:
Hari umuntu wibajije niba koko hari icyo Imana ijya ikorera abantu mu kubakemurira ibibazo bahura nabyo, yibaza uburyo Imana ibikora kuko yumva abantu benshi bavuga ko Imana ijya ibasubiza ku bibazo bajya bahura nabyo mu buzima.
Igisubizo ku muntu wese wibaza ibibazo nk’ibyo, ni uko agomba kubanza kumenya Imana kuko ifasha abantu ibinyujije mu rukundo, kuduhumuriza, kwihangana no kuduha imbaraga. Ibyo iyo ubifite muri wowe uba wamaze gutera intambwe yo kuva mu kibazo wari urimo.
Rimwe na rimwe Imana ibasha kuza ikivanga mu byacu, igakemura ibibazo tuba dufite, igihe cyose twabiyeretse kandi tukayisaba ko yadufasha nubwo atari buri gihe uzategereza ko ikemura ibibazo byawe byose kuko nayo yaguhaye ubwenge kandi ikakwigisha n’uburyo ugomba kubukoresha neza.
Dufashe urugero kuri Pawulo, twabona ukuntu Imana ijya yiyizira ubwayo igakemura ikibazo cyawe neza.Intumwa Pawulo yafungiwe mu mujyi w’I Filipi azira kwizera kwe , icyo gihe Imana ntiyabashije kubyihanganira ahubwo yateje umutingito uteye ubwoba unyeganyeza bikomeye imiryango ya gereza ariko ikindi gihe Imana yaremeye Pawulo amara igihe mu nzu y’imbohe. Ibyo ushobora kubisoma mu gitabo k’Ibyakozwe n’Intumwa 16:22-36 ndetse ukanasoma Abafilipi 1:12-14
Ese ni gute Imana idufasha igihe turi kunyura mu bibazo?, icya mbere Imana ikora, nukutwibutsa ko tutari twenyine igihe cyose dufite Yesu Kristo muri twe. Iyo twakiriye Yesu Kristo mu buzima bwacu, Imana itwakira mu muryango w’abana bayo. Ikiyongeraho Imana iraza igatura muri twe mu buryo bwa Mwuka wera. Urumva ko igihe Imana yatuye muri wowe ntacyo ushobora kubura. Iyo igeze muri wowe ukuzuza urukundo n’umunezero ndetse ejo hawe hazaza hakaba harashinganye muri Yesu Kristo.
Uburyo bwa kabiri, Imana iduha ubwenge twakoresha kugira ngo tubashe kurenga ibyo bibazo. Hari ibibazo ugomba gukemura utiriwe usakuza ngo mana ntabara byakomeye cyangwa ngo wirukire ku bakozi bayo ngo mundambikeho ibiganza cyangwa ngo mumfashe gusenga kuko byacitse! Ndetse mwene ibyo bibazo ntibisaba kugira ngo wirukire muri Bibiliya ahubwo bigusaba ubwenge Imana iguha ndetse yanaguhaye kuko Imana niyo itanga ubwenge, ijambo ryayo riravuga ngo” Ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa.” Yakobo 1:5
Uburyo bwa gatatu Imana ikoresha mu gucyemura ibibazo by’abayizera, hari igihe ibibazo biba bikomeje gutinda gucyemuka, icyo Imana igukorera iguha imbaraga no kwihangana ukabasha kubikomereramo kugeza igihe bikemukiye.
Mu buzima nta byera ngo de, umuntu uwo ari we wese, ibibazo bimugeraho ariko se kubinyuramo wenyine no kubinyuramo ufite Imana muri wowe, wahitamo iki? Niyo mpamvu udakwiye gukecyeranya icyo ukwiye gukora ahubwo ugahita ufata icyemezo ugaha umwanya Imana mu mutima wawe kuko niyo mufasha utabura kuboneka mu bihe byose.


text:
Nyamasheke: Abayobozi barasabwa kumenya ko imihigo itagarukira ku rwego rw’akarere gusa
Abayobozi mu nzego z’ibanze ndetse n’abaturage barakangurirwa kumenya ko imihigo isinywa kandi igashyirwa mu bikorwa itari iy’akarere gusa, ahubwo ko ari iy’Igihugu.
Ibi byagarutsweho n’Umuyobozi Mukuru muri Minisiteri y’Ubutegetsi bw’Igihugu ushinzwe igenamigambi, Rugamba Egide, ubwo kuri uyu wa mbere tariki ya 28/01/2013 yasuzumaga aho akarere ka Nyamasheke kageze gashyira mu bikorwa imihigo y’umwaka wa 2012-2013.
Nyuma y’amezi 6 atambutse umwaka w’ingengo y’imari wa 2012-2013 utangiye, harakorwa isuzuma hirya no hino mu turere kugira ngo hamenyekane aho uturere tugeze dushyira mu bikorwa ibyo twahize.
Nubwo imihigo isinywa n’Umuyobozi w’akarere mu izina ry’abaturage ahagarariye ngo ntabwo igarukira ku rwego rw’akarere gusa, ahubwo iba ari iy’Igihugu.
Umuyobozi Mukuru muri Minisiteri y’Ubutegetsi bw’Igihugu ushinzwe igenamigambi, Rugamba Egide ubwo yari mu karere ka Nyamasheke kuri uyu wa mbere asuzuma aho akarere kageze gashyira mu bikorwa imihigo gafite, yongeye gushimangira ko isuzuma ari ngombwa kugira ngo harebwe niba ibyo abayobozi basezeranyije abaturage bishyirwa mu bikorwa koko.
Rugamba yagaragaje impamvu inzego nkuru ku rwego rw’Igihugu ziba zigomba guhaguruka zigakurikirana ibijyanye n’iyi mihigo kandi agaragaza ko nubwo iyi mihigo isinywa n’umuyobozi w’akarere, itaba ari iy’akarere gusa.
Rugamba  yavuze ko iyi mihigo iba ari iy’Igihugu kuko iba igomba gusubiza ibyo Umukuru w’Igihugu yasezeranyije abaturage ko azabagezaho mu gihe yiyamamazaga.
Rugamba yagaragaje neza ko gahunda zose z’Igihugu zibazwa Umukuru w’Igihugu mu gihe zitagezweho ari na yo mpamvu ari we ushyira umukono kuri iyi mihigo iba yateguwe n’urwego rw’akarere.
Ku bw’ibyo ngo bigomba kumvikana neza ko imihigo itari iy’akarere gusa kandi umuntu wese uba afite uruhare mu ishyirwa mu bikorwa ryayo akaba agomba kubikora, atabikora akabibazwa ndetse akabigayirwa kuko aba ahemukiye Igihugu.
Muri rusange, akarere ka Nyamasheke gashimirwa intambwe kagezeho gashyira mu bikorwa imihigo y’umwaka wa 2012-2013 nyuma y’amezi atandatu ashize, ariko kandi abayobozi bako bagashishikarizwa gukomeza intambwe kugira ngo umwaka uzarangire imihigo yose yagezweho uko bikwiye.


text:
Mu gihe Urukiko ruri hafi kurangiza imirimo yarwo, imanza rusigaranye ni izikiburanishwa n’Urugereko rwarwo rw’ubujurire. Imanza ziregwamo abantu batatu batarafatwa na TPIR zohererejwe Urwego rw’Inkiko Mpanabyaha Mpuzamahanga.
Abacamanza ba TPIR bafite inshingano zo kwemeza ko abantu baregwa kuba, mu mwaka wa 1994, barakoreye mu Rwanda icyaha cya jenoside, ibyaha by’intambara n’ibyaha byibasiye inyokomuntu bahamwa n’icyaha cyangwa ari abere. Bafite kandi inshingano zo kugenera abo rwahamije icyaha igihano cy’igifungo gifite uburemere bungana n’ibyaha bakoze. Igihano gisumba ibindi Ingereko zishobora kugenera uregwa ni igifungo cya burundu.
Mu iburanisha, abacamanza b’Urugereko batega amatwi ubuhamya bw’abantu batandukanye kandi bakanasuzuma inyandiko n’ibindi bimenyetso bitanzwe n’ababuranyi, ni ukuvuga Porokireri n’Ubwunganizi. Iyo bamaze gusuzuma ibimenyetso bikubiye muri dosiye, abacamanza baca urwo rubanza.
Abacamanza ba TPIR baturuka mu bihugu bikoresha imiryango-remezo y’amategeko [legal system] inyuranye. Ibi rero bikaba bituma Urukiko rwunguka ubumenyi n’ubuhanga bwinshi kandi bunyuranye mu by’amategeko no mu byerekeranye n’imyumvire mu mategeko. Nk’uko Sitati ya TPIR ibiteganya, abacamanza ni abantu b’indakemwa mu mico no mu myifatire, barangwa no kutabogama no kuba inyangamugayo kandi bujuje ibya ngombwa bituma mu bihugu byabo bahabwa imirimo y’ubucamanza yo mu rwego rwo hejuru.
TPIR yamaze igihe kinini ikoresha Ingereko za Mbere z’Iremezo eshatu n’Urugereko rw’Ubujurire rumwe, uru ikaba irusangiye n’Urukiko Mpanabyaha Mpuzamahanga Rwashyiriweho icyahoze cyitwa Yugosilaviya (TPIY). Muri iki gihe Urukiko rwenda kurangiza imirimo yarwo, imanza rusigaranye ni iziri mu Rugereko rw’Ubujurire. Imanza z’abantu batatu batarafatwa zimuriwe mu Rwego Mpuzamahanga rwashyiriweho kurangiza imirimo y’Inkiko Mpanabyaha Mpuzamahanga. Imanza ziri mu Rugereko rw’Ubujurire ziburanishwa n’inteko y’abacamanza batanu, mu gihe buri Rugereko rwa Mbere rw’Iremezo rwabaga rugizwe n’abacamanza batatu.
Ingereko za Mbere z’Iremezo zunganirwaga mu mirimo yazo n’Ishami rishinzwe kunganira Ingereko za Mbere z’Iremezo (CSS). Iri shami ryari rigizwe n’abakozi benshi bo mu Biro bya Gerefiye bashinzwe imirimo yerekeranye n’ubuyobozi n’abashinzwe imirimo yerekeranye n’amategeko bafashaga abacamanza gukora ubushakashatsi, gutegura no guhuza imirimo ijyanye n’imanza zitandukanye ndetse no gutegura inyandiko zo mu rwego rw’amategeko.
Abacamanza bose batorwaga n’Inteko Rusange y’Umuryango w’Abibumbye mu bakandida bari ku rutonde rwatanzwe n’Inama Ishinzwe Amahoro ku Isi. Abacamanza batorerwaga manda y’imyaka ine kandi bashobora kongera gutorwa. Mbere, Ingereko zari zigizwe n’Abacamanza 16 bose bakomoka mu bihugu bitandukanye ariko mu mwaka wa 2002, Inama Ishinzwe Amahoro ku Isi yashyizeho itsinda rigizwe n’abacamanza 18 badahoraho (ad litem) maze kuva ubwo, barushaho kwitabazwa mu kurangiza imanza zaburanishwaga no gutangiza izindi.


text:
Rutsiro : Inama y’umutekano yiyemeje kurushaho kuwubungabunga no kwihutisha ibikorwa by’iterambere
Inama y’umutekano yaguye yo ku rwego rw’akarere ka Rutsiro yateranye tariki 11/02/2014, abayitabiriye barebera hamwe uko umutekano uhagaze n’uko bawubungabunga kurushaho, baganira no ku zindi gahunda zitandukanye zigamije kwihutisha iterambere ry’akarere ka Rutsiro.
Iyo nama y’umutekano yabaye n’umwanya mwiza wo kugeza ku bagize inama y’umutekano yaguye harimo n’abanyamabanga nshingwabikorwa b’imirenge imyanzuro yafashwe mu nama nkuru y’igihugu yavugaga ku birebana n’umutekano.
Imwe muri iyo myanzuro ni ijyanye no kubungabunga umutekano, kunoza imikorere y’amarondo, kuyagenzura, kuvugurura urutonde rw’abarara amarondo, ndetse no gutanga raporo y’abaraye irondo buri gitondo. Undi mwanzuro wafashwe ni ujyanye no gutanga raporo ya buri kwezi igaragaza ibyaha byabonetse muri buri murenge, kandi noneho umurenge wagaragaje ko wabereyemo ibyaha byinshi ukabibazwa.
Biyemeje no kunoza imitangire ya serivisi kuko iyo serivisi zidatanzwe neza na byo ngo bihungabanya umutekano. Ni muri urwo rwego gahunda yari isanzwe ibera ku karere ku munsi wa kabiri wa buri cyumweru ijyanye no gukemura ibibazo by’abaturage yahindutse. Ubusanzwe abaturage bafite ibibazo bahageraga kuri uwo munsi bagahura na komite irwanya akarengane iyobowe n’umuyobozi w’akarere, ariko noneho abitabiriye iyo nama bumvikanye ko umunsi wo gukemura ibibazo by’abaturage uzajya uba ku wa kane wa buri cyumweru, aho umunyamabanga nshingwabikorwa w’umurenge afatanyije n’izindi nzego basanzwe bafatanya mu gukemura ibibazo by’abaturage no kurwanya akarengane bazajya bakira ibibazo by’abaturage, bikabera ku rwego rwa buri murenge.
Muri iyo nama bafashe n’ingamba zo gutunganya bimwe mu bikenewe hirya no hino birimo nk’imihanda ihuza utugari n’imirenge. Bafashe n’ingamba zo gukomeza gahunda y’ukwezi kwa mituweli, aho inzego zose zigomba guhagurukira rimwe zigashishikariza abaturage gutanga mituweli.
Biyemeje no kongera ingufu mu mihigo bigaragara ko itarimo kwihuta, ndetse bafata n’ingamba zigamije kugira ngo imihigo itaragerwaho izarangirane n’igihe gisigaye. Imwe mu mihigo igiye kongerwamo imbaraga ni ijyanye n’ubuhinzi cyane cyane ubwa kawa n’icyayi, dore ko hasigaye ibyumweru bibiri cyangwa bitatu kugira ngo igihe cy’ihinga kibe kirangiye.
Umuyobozi w’akarere ka Rutsiro, Byukusenge Gaspard yagize ati “twagombaga rero gufata ingamba kugira ngo ubuso busigaye buboneke muri iyi minsi isigaye kugira ngo igihe cy’ihinga kitazaducika.”


text:
Inkuru dukesha ikinyamakuru igihe:
Tuyisenge Camalade wiga mu ishuri rya G.S Busasamana, mu murenge wa Busasamana, Akarere ka Rubavu, ari mu maboko ya Polisi azira kuvuga ko ari umuhanuzi agatera ubwoba abandi banyeshuri mu kigo.
Ubuhanuzi bwa Tuyisenge Camalade wiyita Jean Aime nk’uko umuyobozi wa G.S Busasamana, Hakizimana Antoine, yabitangarije IGIHE, ngo bwahahamuraga abanyeshuri biga muri iri shuri biturutse ku magambo yakoreshaga.
Tuyisenge avuga ko ngo yavuganaga n’Imana ikamwereka ibizaba, ko ishuri ryabo rizaterwa hagapfa benshi mu banyeshuri, ndetse ko hagiye gutera intambara i Gisenyi ikamara abantu n’ibindi byinshi biteye ubwoba.
Nk’uko umuyobozi w’ishuri yakomeje abivuga, uyu munyeshuri wiyita umuhanuzi yaje no kubisubiramo imbere y’abayobozi b’amashuri n’abagenzuzi bayo (Inspectors) muri Rubavu, ndetse na Polisi ko ari umuhanuzi.
Nyuma uyu munyeshuri yaje gutwarwa na Polisi kugira ngo akomeze kubazwa iby’ubuhanuzi bwe, ndetse yo gukomeza gutera ubwoba abandi banyeshuri.
Ubuhanuzi bwa Tuyisenge bukaba bwanashyizwe mu majwi n’umuyobozi w’iri shuri, kuba bwaba intandaro y’indwara yo kwikubita hasi ku bana b’abakobwa, ndetse bamwe bakajyanwa mu bitaro mu ntangiriro z’iki cyumweru dusoje.
Hakizimana ati “Amagambo uyu munyeshuri avuga yabaga ateye ubwoba ku buryo abantu bafite imitima yoroshye byabatera ikibazo ari nabyo bishobora kuba byarabaye ku bana b’abakobwa.â€
Hakizimana yakomeje avuga ko abo bakobwa bari bagize ikibazo, cyari kiswe ko ari indwarta idasanzwe, aho bafatwaga bavugishwa bakikubita hasi, bose bamaze kuva mu bitaro abenshi basubira mu masomo.


text:
Kuri uyu wa 9 Nyakanga 2017, Umuyobozi w’Akarere ka Nyarugenge wungirije ushinzwe ubukungu, Vedaste Nsabimana, yasabye abakozi ba Dasso gutekereza ahazaza habo bakizigamira; Akarere n’aba bacunga umutekano bize ku bigomba gukorwa kugira ngo akazi kabo karusheho kugenda neza,
Yagize ati “Impamvu dusaba aba ba DASSO ni kimwe n’uko dusaba n’abandi baturage kwizigamira, uyu munsi urakora kuko ugifite imbaraga ariko ejo za mbaraga zizaba zashize, uko kwizigama rero ni nka ka kabando bavuga k’iminsi uca hakibona nabo ni ukugira ngo mu mafaranga bahembwa umunsi k’uwundi bagire icyo bigomwa; niba yanywaga amacupa abiri anywe rimwe abike azamufasha mu gihe kizaza.”
Umuyobozi ushinzwe kumenyekanisha ibikorwa muri RNIT, Emmanuel Mugiraneza, yabasobanuriye inyungu iri mu kwizigamira muri icyo kigega, ababwira ko n’inyungu itangwa iri hejuru y’ahandi hose bashobora kwizigamira.
Kugeza ubu ushyize amafaranga muri icyo kigega abona inyungu ya 9.7% ku mwaka kandi akaba ashobora kuyibonera igihe cyose ayishakiye n’igihe amazemo.
Abari aho bemeje ko bagiye gutangira kwizigamira babinyujije muri icyo kigega.
Umwe muri ba Dasso, Ndayisenga Emmanuel, yavuze ko we agiye guhita atangira gushyiramo ibihumbi bitanu buri kwezi, ku mwaka akizigamira 60,000 frw atabariyemo inyungu.
Yagize ati “Ubusanzwe hari igihe bampemba ngahita yose nyajyana mu kabari cyangwa nkikanga yaranshiranye nta n’icyo nyamajije, ubwo rero ninyashyiramo, ubu nizeye ko nyuma y’umwaka nzaba hari icyo maze kugeraho.”
Kuva Leta y’u Rwanda yatangiza RNIT Ltd ku wa 12 Nyakanga 2016, abasaga 1000 bamaze gushoramo amafaranga asaga miliyari n’igice. Iyi mari ishorwa mu bikorwa bitandukanye by’ishoramari birimo no kugura impapuro mvunjwafaranga muri Banki Nkuru y’u Rwanda ariko uwayizigamiye akaba ashobora kubona aye igihe cyose yayakenera.


text:
uturere twose tubashije guteza imbere ubuhinzi n’ubworozi bukabona umusaruro uhagije indoto abanyarwanda bafite bitewe n’icyerekezo urwanda rwihaye cya 2020 byagerwaho vuba :ibi ni byatangajwe numuyobozi wa karere ka muhanga Mme Mutakwasuku yvonne murugendoshuli bagiriye mukarere ka kirehe we n’i tsinda ry’ abantu 30 baturutse muri muhanga .
bimwe mubikorwa byindashyikirwa basuye muri kirehe harimo ubworozi bwa kijyambere ,ubuhinzi bwkijyambere bwi nyanya zihingwa munzu aribyo green house mundimi za mahanga,babonye kandi uburyo abanyakirehe bahuje ubutaka bakanatura mu midugudu,berekwa n’uburyo bwo guhinga kubutaka buto bityo bakabubyaza umusaruro uhagije.
umuyobozi wa karere ka muhanga akaba atangaza ko we na bo bazanye mururu rugendo shuli biteguye kugeza kubanyamuhanga ubumenyi bungutse kandi bagafatanya kubishyira mubikorwa.
umuyobozi wa karere ka kirehe murayire protais yishimiye abashyitsi babagereye ,atangaza ko nubwo muruyu mwaka ntamusaruro uhagije wabonetse ariko ubu bagiye gutangiza gahunda yo kubika amazi mubigega bityo mugihe invura itabonetse ,bakabasha kuhira ibihingwa byabo bityo umusaruro ukarushaho kuboneka.
twababwira ko urwo rugendo barugiriye mu murenge wa gatore,gahara,nyamugali na mpanga.
Besabesa.M. Etienne


text:
Kenshi duhura n’ibihe biba ngombwa ko umuntu agaragara cyane, aha nshatse kuvuga nk’umunsi umuntu yagiye gufata igihembo runaka, yasezeranye mu murenge, cyangwa yabaye umugeni, kuburyo akenera kwambara ikanzu nziza.
Iyi kanzu iberanye n’ibyo bikorwa byose byavuzwe. Ni nziza kandi kuyitahana ubukwe, bw’umuntu wa hafi cyane kandi uri bugire icyo ukora gituma ugaragara .
Iyi moderi yahimbwe na The Marion in Kigali, yerekanywe muri Kigali Fashion show 2012.
Umwambaro urimbitse cyane
Kenshi duhura n’ibihe biba ngombwa ko umuntu agaragara cyane, aha nshatse kuvuga nk’umunsi umuntu yagiye gufata igihembo runaka, yasezeranye mu murenge, cyangwa yabaye umugeni, kuburyo akenera kwambara ikanzu nziza.
Labels: kwambara


text:
Tariki 7 nyakanga 2013, abaskuti bo muri Groupe Flamme Ardente ikorera mu iseminari nto ya RWESERO bizihije isabukuru y’imyaka icumi iyi groupe imaze ibayeho dore ko mu 2003 aribwo icyari unité y’abaskuti « FLAMME ARDENTE » cyahindutse GROUPE FLAMME ARDENTE kubera ubwiyongere bw’umubare w’abaskuti. Ibi birori byahuriranye n’itangizwa rya Yubile y’imyaka 25 umuryango w’abaskuti umaze ugeze muri uru rugo (1989-2014). Uyu munsi udasanzwe wabimburiwe n’igitambo cya missa cyatuwe na Padiri Augustin HAKIZIMANA, Lièvre Dévoué, Omoniye w’abaskuti muri diyoseze ya Byumba. Yari kumwe kandi n’abasaserdoti bakorera ubutumwa bwabo muri iyi seminari : P. Paul GAHUTU, P. Emile, na P. Augustin. Muri iki gitambo cya missa hanatanzwemo amasezerano ku basskuti bashya 43.
Inyigisho yatanzwe na Padiri Omoniye yagarutse ku masomo matagatifu yazirikanwe ku cyumweru cya 14 mu byumweru bisanzwe by’umwaka wa liturujiya. Yibukije abaseminari ko buri wese ahamagariwe kwita ku butorwe bwe ariko by’umwihariko abaskuti bagahamagarirwa kwita ku nshingano 3 batozwa n’umuryango w’abaskuti arizo : inshingano ku Mana, kuri bagenzi babo ndetse no kuri bo ubwabo. Yanasobanuye ko ubuskuti budatana n’ukwemera nk’uko uwawushinze BADEN POWELL yabivugaga. Padiri yavuze ko nyuma y’ishingwa ry’igiskuti gihuriyemo n’abantu batandukanye kandi bava mu madini n’imico itandukanye mu 1907, umupadiri w’umufaransa Jacques Sévin mu 1920 yatangije igiskuti gatolika (le scoutisme catholique) mu rwego rwo gufasha urubyiruko rw’abakristu guhuza imbuto nziza ruvoma mu giskuti n’indangagaciro za gikristu. Mu gihe umuryango w’abaskuti wari waremewe na Vaticani nk’umuryango w’urubyiruko mu 1913.
Mbere yo gukoresha amasezerano abaskuti bashya 43, Padiri Omoniye yabanje gusobanura iryo sezerano nk’uko ryitwa mu rurimi rw’igifaransa ; PROMESSE : P isobanura guhora witeguye (prêt), R kurangiza inshingano zawe neza (responsable), O kubaha (obéissant), M gukora byose mu rugero (modeste), E guhorana intego n’ubushake (enthousiaste), S guhora wishimye, kubona ibintu mu buryo bwiza (Souriant), S gufasha abandi (serviable), naho E ya nyuma ikavuga kuba intangarugero (examplaire). Yibukije ko nyuma ya promesse umuskuti akomeza gukora kugira ngo umunsi umwe azabone n’ishambagizwa bityo abe umuskuti uhamye kandi ahabwe n’andi mazina y’ubutwari.
Igitambo cya missa gihumuje, ibirori byakomereje kuri rassemblement aho abaskuti bo muri Flamme Ardente bakiriye bakuru babo banyuze muri iyi groupe, komiseri w’abaskuti muri zone ya Rwesero ndetse n’abandi bashyitsi baje kwifatanya nabo. Mu rwego rwo gukomeza gusangira ibyishimo abitabiriye ibirori bakomereje muri salle ya seminari. Mu butumwa bwahatangiwe, Padiri Augustin HAKIZIMANA, Lièvre Dévoué, Omoniye w’abaskuti muri diyoseze ya Byumba yavuze ko muri Yubile y’imyaka 25 igiskuti kigeze muri iyi seminari itangijwe hazakorwamo amahugurwa ku giskuti gikristu ndetse ko no mu isozwa ryayo hazakorwa ingando. Yaboneyeho kumenyesha abaskuti ba Flamme Ardente ko na we ubu ari muri Yubile kuko ari mu batangiranye na cyo mu 1989. Yasabye Padiri umuyobozi wa seminari ko umuskuti urenze ku mategeko ya seminari yajya ahanwa ubugira kabiri kuko aba arenze ku nshingano ze nk’umuskuti no ku mabwiriza ya seminari. Yanasobanuye ko kuba igiskuti gikunze kuba cyitari ku rutonde rw’imiryango y’agisiyo gatolika ari uko igiskuti gikristu cyitigishijwe cyane. Mu gusoza yasabye abaskuti ko muri iyi Yubile y’imyaka 25 bamenya ko iby’ejo hashize bififitse, iby’uyu munsi bifutamye, bigomba gusobanurwa n’iby’ejo hazaza bigomba kuba bifututse kandi bisobanuye.
Mu ijambo ry’uhagarariye abanyuze muri iyi groupe bari muri unité yitwa ARMA LUCIS, yabasabye guharanira gukora ibyo bashinzwe cyangwa basabwa bityo uburenganzira bwabo bakazabuhabwa. ARMA LUCIS ni unité yashinzwe ku gitekerezo cy’abaskuti barangije muri Flamme mu 2011. Intego zayo ni ugufasha abaskuti banyuze muri iyi groupe kuguma kuba abaskuti nyabo, kudatana ndetse no gufasha no guha urugero barumuna babo bakiri muri Flamme. Uwari ahagarariye ababyeyi muri ibi birori na we yishimiye ubwitange abaskuti bagira aho bari hose.
Mu gutegura uyu munsi hatanzwe ibiganiro ku nsanganyamatsiko « ubuskuti inzira y’itsinzi » ndetse hanabaho umunsi w’imikino (SPORTS DAY) ahakinwe imikino itandukanye nko kurya bombo iri ku kagozi, kwambara vuba (dressing) n’indi. Kuri ubu Flamme Ardente imaze gukora byinshi harimo gufasha abatishoboye batuye hafi ya seminari, gutegura no gukora ingando, kandi ubu yanashinze unité mu rwunge rw’amashuri rwa Rwesero. Abo yareze na bo ntibahwema gushinga igiskuti aho bageze hose ku bw’urukundo n’ibyiza byinshi bagikuyemo.
Muri uyu mwaka groupe Flamme Ardente ifite unité 2 : Ouragan Fracassant na Tempête vivifiante ; zose hamwe zikaba zigizwe na patrouille 9. Umubare w’abaskuti bose hamwe bagera mu ijana.
Aimé Dieudonné NZABAMWITA


text:
Ngororero : Bakeneye kwigishwa indangagaciro z’ibanze n’izihariye mu karere
Bamwe batuye akarere ka Ngororero bagaragaza ko batarasobanukirwa icyo aricyo indangagaciro nyarwanda zaba i’zibanze abanyarwanda bahuriyeho bose cyangwa iz’ihariye akarere kifuza ko ziranga abagatuye. Mu More...
Ngororero : Bakeneye kwigishwa indangagaciro z’ibanze n’izihariye mu karere
Bamwe batuye akarere ka Ngororero bagaragaza ko batarasobanukirwa icyo aricyo indangagaciro nyarwanda zaba i’zibanze abanyarwanda bahuriyeho bose cyangwa iz’ihariye akarere kifuza ko ziranga abagatuye. Mu More...


text:
Abantu benshi bakunze kugira ubwoba bw’agacurama ariko tukaba twababwira ngo ubwo bwoba ntabwo bufite ishingiro
Ubwoko bw’agacurama gashobora guhungabanya umudendezo wa muntu ni agacurama bita(chauve-souris vampire) kakaba kabarizwa ku mugabane wa Amerika mu gice cy’amajyepfo : akagacurama iyogahuye n’umuntu karamukomeretsa cyane kuburyo ava amaraso ari nayo kaba kishakira kugirango kayanywe!
Ingano y’agacurama(umubyimba)
Bitewe n’aho agacurama kaba ingano yako igenda ihindagurika bityo agacurama gakuze neza ahantu kishimiye gashobora kugera kuri metero imwe n’igice (1.50 m).
Agacurama karaguruka!
Tumenyereye ko inyoni arizo ziguruka ariko mu muryango w’inyamabere ari naho agacurama kabarizwa kuko nako gafite amabere gashobora kuguruka ,gafite ubwoya kandi kakonsa abana bako gakoresheje amata ava muri ayo mabere yako . n’ubwo twavuze haruguru ko agacurama gashobora kuguruka ntabwo kagira amababa ahubwo kaguruka gakoresheje ibyubi byako bigizwe n’agahu gato aho bifatanye n’amaguru y’imbere .
Agacurama gashobora kuguruka no mu mwijima (ijoro) ibi kakabishobozwa n’ubushobozi kibitseho butuma kagira ubushobozi bumeze nku bwa radar ,agacurama iyo kagenda n’ijoro kohereza amajwi imbere yako adashobora kumvwa n’umuntu iyo urwo rusaku ruhuye n’imbogamizi n’ukuvuga umusozi igiti cyangwa ikindi kintu icyaricyo cyose riragaruka iyo rigeze kugacurama kamenyako imbere hari ikintu gishobora kugahungabanya bityo kagaca iruhande.
Ibyo kurya:
uducurama turya imbuto gusa igice kinini gitungwa n’udukoko ibi bituma agacurama gashobora guhashya imibu ishobora kudutera malariya.
Agacurama iyo kaguruka kagenda gafunguye umunwa wako ibi bigatuma udusimba twose turi mucyerekezo kaganamo twiroha mu kanwa naho ibyubi byako bikaba byagereranywa n’inshundura izi zifashisha mu burobyi hanyuma uko urugendo rukomeza kakanyuzamo kakareba ko hari agakoko kafashe mu byubi byako kakaturya .
Ibitotsi
Muri rusange agacurama gasinzira kumanywa kagakora ingendo zako mu ijoro. Iyo gasinzira gacurika umutwe hasi amaguro afatishije ku biti cyangwa inkuta z’amazu .
Ubuzima bw’Agacurama buratangaje!
Labels: utuntu n'utundi


text:
ISOMO RYA MBERE
Igitabo cy’lyimukamisiri (Iyim 14, 5-18)
Bukeye, 5umwami wa Misiri aza kumenya ko umuryango w’Abayisraheli wacitse. Ubwo ngubwo umutima wa Farawo n’uw’abagaragu be urabirinduka ; maze baravuga bati « Byagenze bite rwose kugira ngo tureke Abayisraheli bagenda, be kuzadukorera ukundi ? » 6Nuko Farawo azirikisha amafarasi ku igare rye akoranya n’ingabo ze baragenda. 7Yajyanye amagare magana atandatu y’indobanure, n’amagare yose ya Misiri, hamwe n’abagabo bita kuri buri gare. 8Nuko Uhoraho atera umutima wa Farawo umwami wa Misiri kunangira, maze yiruka ku Bayisraheli, kuri abo Bayisraheli nyine bari basohotse bishimiye kwigenga. 9Abanyamisiri rero babirukaho, maze babashyikirira aho baciye ingando iruhande rw’inyanja : amafarasi yose akurura amagare ya Farawo, n’abarwanira ku mafarasi hamwe n’izindi ngabo ze, babashyikirira hafi y’i Pi-Hahiroti hateganye na Behali-Sefoni.
10Kubera ko Farawo yari amaze kubasatira, Abayisraheli bakebutse babona Abanyamisiri baje babateye ! Nuko Abayisrahel bakuka umutima bitavugwa, baganyira Uhoraho. 11Babwira Musa bati « Mbese Misiri yari ibuze imva byatuma utuzana ngo tugwe hano mu butayu ? Watugenjeje ute kugira ngo utuvane mu Misiri ? 12Nta bwo twari twarakubwiriye mu Misiri tuti ‘Tureke tube abagaragu b’Abanyamisiri, kuko ikiruta ari uko twaba abagaragu b’Abanyamisiri, aho kugwa mu butayu ?’ » 13Musa rero abwira rubanda ati « Mwigira ubwoba ! Nimukomere maze muze kwirebera uko Uhoraho abarokora uyu munsi ! Koko rero Abanyamisiri muruzi none, nta bwo muzongera kubabona ukundi. 14Uhoraho ubwe ni we uri burwane mu kigwi cyanyu, naho mwebwe mwigaramiye ! »
15Uhoraho abwira Musa ati “Igituma ukabya kuntakambira ni iki ? Bwira Abayisraheli bashyire nzira. 16Naho wowe ngaho bangura inkoni yawe, urambure ukuboko ukwerekeza ku nyanja, uyicemo icyambu, maze Abayisraheli bagende ku maguru mu ngeri y’inyanja humutse. 17Naho jyewe ngiye gutera umutima w’Abanyamisiri kunangira, kugira ngo bayishokemo babakurikiye, maze ngaragaze ikuzo ryanjye nkorera ishyano Farawo n’ingabo ze zose, n’amagare ye n’abanyamafarasi be. 18Abanyamisiri bazamenya ko ari jyewe Uhoraho, nimara kugaragaza ikuzo ryanjye nkorera ishyano Farawo n’amagare ye n’abanyamafarasi be.”
INDIRIMBO (Iyimukamisiri 15, 1, 2, 3-4a, 4b-5)
Inyik/ Turaririmba Uhoraho, kuko yisesuyeho ikuzo.
Ndaririmba Uhoraho kuko yisesuyeho ikuzo,
ifarasi n’uyirwaniraho yabiroshye mu nyanja !
Uhoraho ni we mbaraga zanjye, ni we ndirimba.
Ni we wankijije !
Ni we Mana yanjye reka musingize,
ni we Imana ya data, reka mushimagize.
Uhoraho ni intwari ku rugamba,
izina rye ni Uhoraho !
Amagare ya Farawo hamwe n’ingabo ze,
yabiroshye mu nyanja.
Abanyamafarasi be b’imena bamirwa n’inyanja y’Urufunzo ;
ibizenga by’ikuzimu birabatwikira,
barigita mu mazi ikuzimu boshye ibuye !
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 12, 38-42)
Muri icyo gihe, 38bamwe mu bigishamategeko no mu Bafarizayi baraterura babwira Yezu bati « Mwigisha, turifuza kubona ukora igitangaza. » 39Arabasubiza ati « Iyi nyoko mbi kandi y’abahemu irashaka ikimenyetso ! Nta kindi kimenyetso izahabwa, atari icy’umuhanuzi Yonasi. 40Nk’uko Yonasi yamaze mu nda y’igifi iminsi itatu n’amajoro atatu, ni na ko Umwana w’umuntu azamara mu nda y’isi iminsi itatu n’amajoro atatu. 41Ku munsi w’urubanza, Abanyaninivi bazahagurukira ab’iyi ngoma maze babatsinde, kuko bo bumvise inyigisho za Yonasi maze bakisubiraho, kandi hano hari uruta Yonasi ! 42Umwamikazi w’igihugu cy’epfo azahagurukira ab’ iyi ngoma kuri uwo munsi w’urubanza, maze abatsinde, kuko yaturutse iyo gihera aje kumva ubuhanga bwa Salomoni, kandi hano hari uruta Salomoni. »


text:
Uruganda rwitwa Strawtech rutangaza ko rugiye gukemura ikibazo cy’abantu baburaga inzu zo kubamo kuko rwatangiye kubaka inzu nto ziciriritse zimukanwa. Uru ruganda rutangaza ko ababyifuza bubakirwa izo nzu zimukanwa mu gihe kitarenze amasaha ane bakishyura guhera ku mafaranga 3,187,500RWf.
Uru ruganda rwa Strawtech rusanzwe rukora ibikoresho by’ubwubatsi nk’amatafari mu bisigazwa by’umuceri bahuye no mu bisigazwa by’ingano.
Izo nzu zimukanwa ruzubakisha ibyo bikoresho. Kubaka metero kare imwe ni amadorali ya Amerika 250, abarirwa mu bihumbi 210RWf.
Inzu nto ishoboka baheraho bubakira umuntu ngo igomba kuba ingana na metero kare 15.
Umuyobozi ushinzwe iterambere ry’ubucuruzi muri Strawtech, John Onimbo agira ati “Uzanye ayo mafaranga rwose tubasha kuguha inzu yose irimo ibyumba n’ubwiherero bwayo.”
Icyo basaba umuntu ni amafaranga, igishushanyo yifuza hamwe n’ikibanza ashaka guterekamo inzu ye.
Uwimutse azinga ibikuta n’igisenge biyigize, akabipakira mu modoka akayijyana aho ashaka.
Cyakora ngo umuntu ushatse kwimukana inzu ashobora kugira ibyo ahomba kuko mu kuyisenya hangirika irangi n’isima yasizwe igice cyo hasi gikandagirwaho.
Umwubatsi w’izi nzu, Twizeyimana Alain Yves avuga ko zifite ubushobozi bwo kuramba imyaka irenze 50.
Agira ati “Iyi nzu ishobora kuramba imyaka irenze 50 kuko izubatswe mu Budage nyuma y’intambara ya kabiri y’isi (1945) ziracyariho.”
Inzu za Strawtech zishobora kubakwa ari amagorofa cyangwa ari inzu isanzwe, biterwa nuko uwayisabye abyifuza.
Uruganda rwa Strawtech ruvuga ko 60% by’ibigize bene izo nzu bikomoka mu Rwanda. Ibikoresho bituruka hanze bikaba ari ibyuma, impapuro n’ibirahure bigize inzugi.
Abo Strawtech imaze kubakira kugeza ubu ngo ni abasirikare, ariko ngo biteguye kubakira n’abandi bose bifuza gutura aho batazamara igihe kinini, barimo impunzi.


text:
“Nuko umwami ategeka Ashipenazi umutware w’inkone ze, kuzana abana b’abasore bamwe bo mu Bisirayeli bo mu muryango w’umwami, n’ab’imfura bandi batagira inenge, ahubwo b’abanyaburanga, b’abahanga mu by’ubwenge bwose, bajijuka mu byo kumenya, b’ingenzuzi mu by’ubwenge, kandi batinyuka guhagarara mu nzu y’umwami, kugira ngo abigishe ubwenge bw’Abakaludaya n’ururimi rwabo.”Daniyeli 1:3-4
“Imico myiza ni iy’agaciro kenshi kuruta izahabu ya Ofiri. Nta n’umwe wagera ku cyubahiro gikomeye atayifite. Imico myiza ntawe uyiragwa kandi ntishobora kugurwa. Imico myiza bihebuje n’ubwenge buboneye ntabwo byizana nk’impanuka. Impano nyinshi z’agaciro iyo zitabonejwe ngo zibyazwe umusaruro ntacyo ziba zimaze. Umurimo wo kurema imico myiza ni umurimo ukorwa ubuzima bwose kandi usaba imihati irimo umwete no gushinyiriza. Imana itanga uburyo n’amahirwe ariko intsinzi iterwa n’uburyo byakoreshejwe.” PP 223; PP 199
“Ariko Uwiteka abwira Samweli ati:Nturebe mu maso he cyangwa ikirere cye ko ari kirekire namugaye, kuko Uwiteka atareba nk’uko abantu bareba. Abantu bareba ubwiza bugaragara, ariko Uwiteka we areba mu mutima…Umuhungu umwe aramusubiza ati: Nabonye umuhungu wa Yesayi w’i Betelehemu. Ni umucuranzi w’umuhanga, ni umugabo w’imbaraga n’intwari kandi ni umurwanyi, aritonda mu byo avuga, ni umuntu w’igikundiro kandi Uwiteka ari kumwe na we.” 1 Samweli 16:7,18
Imico ya Samweli izira inenge
Ntiyakojeje isoni imana yamutumye, ntiyahemukiye abo yari ayoboye, yari afite umutima utamucira urubanza. 1Yohana 3:21
“Ndi hano, nimunshinje imbere y’Uwiteka n’imbere y’uwo yimikishije amavuta. Mbese hari uwo nanyaze inka ye cyangwa hari uwo nanyaze indogobe ye? Ni nde nariganije ibye? Ni nde nahase? Cyangwa ni nde natse impongano ikampuma amaso, ngo mbibarihe?” Baramusubiza bati: Ntabwo waturiganije kandi ntabwo waduhase, nta n’icyo wanyaze umuntu wese. Arababwira ati: Uwiteka n’uwo yimikishije amavuta, ni bo bagabo bahamya uyu munsi ko nta cyo mwambonyeho. Baravuga bati: Ni we muhamya.” 1 Samweli 12:3-5
“Mbese ni kangahe abageze mu zabukuru bari kuva mu nshingano barimo nk’abacamanza, bashobora guhangara kuvuga ibyo gukiranuka kwabo bagira bati: ni nde muri mwe ubasha kunshinja icyaha? Ni inde wampamya ko ko nateshutse gukiranuka kwanjye nkakira impongano? Sinigeze nshyira ikizinga mu mateka y’imico yanjye nk’ushinzwe guca imanza zitabera. Kuri ubu ni inde ushobora kuvuga nk’uko Samweli yavuze ubwo yari agiye gutandukana n’ubwoko bw’Isirayeli igihe bwari bwamaramarije kwishyiriraho umwami? Mbega umucamanza w’imico myiza kandi w’intwari! Nyamara ikintu kibabaje ni uko uyu mugabo w’ubunyangamugayo budakebakeba yagombaga kwicisha bugufi ntiyirengera.” CC 147
“Umwana Samweli akomeza gukura ashimwa n’Imana n’abantu. Nubwo ubusore bwe bwose yiberaga mu rusengero yaritangiye kuramya Imana, nyamara ntiyari kure y’aho ibishuko bikurura biba cyangwa icyitegererezo cyijyana mu byaha. Abahungu ba Eli ntibatinyaga Imana cyangwa ngo bubahe se; nyamara Samweli ntiyigeze akenera kubagira incuti cyangwa ngo akurikize inzira zabo mbi. Yahoranaga umwete udacogora aharanira kuba icyo Imana yifuza ko aba cyo. Buri musore wese afite amahirwe yo kubigeraho. Imana inezezwa no kubona ndetse n’utwana duto twirunduriye mu murimo wayo.” PP 573; PP561
Kuki Samweli yazamuwe mu ntera akiri muto?
Cyari igisubizo cy’amasengesho yasengewe na nyina akiri muto, yatojwe imico myiza, bituma akurana imico yubaha Imana.
“Ndajijuka nkarusha abasaza, Kuko njya nitondera amategeko wigishije.” Zaburi 119:100
“Ntibyari bisanzwe mu Balewi ko umuntu utarageza ku myaka makumyabiri n’itanu yinjira mu mirimo y’ubutambyi bari bihariye bonyine, ariko bigeze kuri Samweli iri tegeko ryagize irengayobora (babaye nk’aho baryirengagije). Uko umwaka wahitaga, abamwiringira barushagaho kuba benshi; kandi n’igihe yari akiri umwana muto yambitswe Efodi y’igitare nk’ikimenyetso cyo kwitanga kwe mu murimo w’ubuturo bwera. Yari umwana ubwo yajyanwaga gukora mu rusengero, aho yari afite inshingano agomba gukorera Imana zijyanye n’ubushobozi bwe. Yahereye ku nshingano zasaga nizisuzuguritse kandi kenshi zitanejeje; ariko yazikoranaga umutima w’ubushake akiranutse bigendanye n’ubushobozi bwe. Yagaragazaga iyobokamana ye mu nshingano z’imibereho ya buri munsi. Ubwe yiyumvagamo ko ari umukozi w’Imana kandi ko umurimo we wa buri munsi ari umurimo w’Imana. Imihati ye yahabwaga agaciro bitewe n’uko yagurumanagamo gukunda Imana hamwe n’icyifuzo cyo gusohoza ubushake bwayo. Uko ni ko Samweli yabaye umukozi ukorana n’Imana yaremye ijuru n’isi. Nuko Imana imutunganiriza gusohoza inshingano ikomeye mu Isirayeli.” PP 573.
“Urubyiruko rwo mu gihe cyacu rubasha kuba urw’agaciro mu maso y’Imana nk’uko Samweli yari ari. Mu mu kuba indahemuka mu kurinda ubusugire bw’ubukristo bwabo, bashobora kugira icyitegererezo cyagutse mu murimo w’ubugorozi. Bene nk’abo ni bo bakenewe muri iki gihe. Imana ifitiye umurimo buri wese muri bo. Nta bantu bigeze bagera ku musaruro ukomeye bakorera Imana n’abantu nk’uzagerwaho n’abasohoza bakiranutse inshingano Imana yabahaye muri iki gihe.” PP 574.
Yozefu yari umunyamico myiza
“Yosefu ni ishami ry’igiti cyera cyane, Ishami ry’igiti cyera cyane kiri hagati y’isōko, Amashami yacyo arenga inkike y’igihome.”Itangiriro 49:22
“Mbese ni mu buhe buryo Yozefu yashobojwe gusiga ayo mateka yo gushikama mu mico, gukiranuka ndetse n’ubwenge? Mu myaka yo mu bwana bwe yakundaga kuba mu nshingano kuruta ibyo kamere ibogamiramo, maze ubunyangamugayo, kwiringira n’imibereho itunganye byo mu busore byera imbuto mu bikorwa bye ubwo yari amaze kuba mukuru. Imibereho yoroheje kandi itunganye yamuteye kugira iterambere rishimishije haba mu mbaraga z’umubiri ndetse no mu z’ubwenge. Umusabāno yagiranaga n’Imana ari mu mirimo ye ndetse no gukomeza kwibwira ukuri gukomeye kwabikijwe abaragwa bo kwizera, byakujije ndetse byeza imibereho ye y’iby’Umwuka, byagura ndetse bikomeza intekerezo ze kuruta uko andi masomo yose yabikora. Amakenga yo gukiranuka ku nshingano ku ntambwe iyo ari yo yose, kuva ku yoroheje kuruta izindi kugeza ku irushijeho gukomera, byateguriraga ubushobozi bwe bwose kuzakora umurimo uhambaye kuruta iyindi. Umuntu ubaho imibereho ihamanya n’ubushake bw’Imana yironkera iterambere nyakuri ry’imico itunganye. “Dore kubaha Uwiteka ni bwo bwenge Kandi kuva mu byaha ni ko kujijuka” Yobu 28:28; PP 222; PP 198
Rebeka yakundiwe imico ye
“Uwo mukobwa yari umunyagikundiro cyinshi kandi yari umwari, nta mugabo wigeze kuryamana na we, aramanuka ajya ku isōko, aravoma arazamuka.” Itangiriro 24:16
“Yasenze amasengesho akomeye mbere y’uko ahabwa igisubizo. Mu bakobwa bose bari bateraniye ku iriba, yakuruwe gusa n’ubugwaneza bw’umwe muri bo. Igihe uwo mukobwa yavaga mu riba, uwo muntu atari asanzwe azi yaje amusanganira amusaba ku mazi yari mu kibindi cyari ku rutugu rwe. Yamusubizanije ubugwaneza ndetse anamubwira ko yuhirira n’ingamiya ze, kandi uyu wari umuco w’abakobwa b’ibikomangoma kuko babikoreraga amashyo n’imikumbi ya ba se. Ubwo ikimenyetso cyari gikenewe cyari kibonetse. Uwo mwari yari umunyagikundiro cyinshi kandi guhora yiteguye kugaragaza ubupfura cyari igihamya cy’uko afite umutima w’ubugiraneza ndetse akaba umunyamwete n’umunyembaraga, maze amenya ko ukuboko k’Uwiteka kuri kumwe na we. Nyuma yo kwerekana ubugiraneza bwe kubw’izo mpano z’agaciro, iyo ntumwa yaramubajije iti: “uri mwene nde?” maze amenye ko ari umukobwa wa Betuweli, mwishywa w’Aburahamu, yikubita hasi asenga Uwiteka.” PP 172; PP 151


text:
Ibyo wamenya kuri Umugwaneza witangiye kuyobora ba Mukerarugendo mu nzira ya Kivu belt kuva na kera n’aho yakuye igitekerezo?
Mansuet Umugwaneza ni umusore w’imyaka 30 akaba atuye mu karere ka Rubavu ariho afite association ikomeye y’aba guides hano mu Rwanda kuko kugeza ubu amaze kwegeranya urubyiruko rw’abasore 8. Iki kigo kikaba kiyobora ba mukerarugendo n’abandi bashyitsi biganjemo abanyamahanga bifuza gutembera u Rwanda uko gutembera kukaba gufite umwihariko wo gukora urugendo rurerure kuva Rubavu kugera Rusizi ndetse no mu ishyamba rya nyungwe aho banyura umuhanda wa Kivu Belt wuzuye muri iyi ntara y’uburengerazuba. Bakaba bakora uru rugendo rwa kilometer zirenga 225km n’amaguru cyangwa n’igare. Aho iyo bakoresheje amaguru bakoresha iminsi 11. Naho bakoresha igare bagakoresha iminsi hagati ya 3 na 4
Aganira n’umunyamakuru wa Yeejo.rw yamutangarije ko iyo ahagurutse i Rubavu agiye gukora urugendo rw’amaguru yerekeza Rusizi aba ahetse igikapu kitari munsi y’ibiro 15kgs, kiba kirimo ibikoresho by’urugendo byiganjemo ibyo bararamo n’ibyo bambara, ibyinshi mu byo bakenera nk’amafunguro babisanga mu nzira ku bacuruzi batandukanye bagenda banyuraho, aho yemeza ko agitangira ubu bukerarugendo yakoze ubukangurambaga ku bantu batandukanye aho banyura kuburyo batangiye nabo kubaka amazu yagenewe abashyitsi ba mukerarugendo kuko tuganira yagize ati: “abantu batangiye kubaka guest house ari twe tubagiriye inama. Ntiwabaga wabona aho bacuruza amazi mbere, […] njye ndi mubakoze discovery y’iyi nzira bwa mbere.” Amaze gutahura ko ba mukerarugendo benshi bakenera umuntu wizewe wo kubayobora no kubereka ibyiza bitatse uduce batazi yahisemo gufungura urubuga rufasha abakeneye umuyobozi wizewe kubona amakuru kuri facebook aho yarwise Kivu Tour Guides Association, rukaba rubumbira hamwe ibikorwa akora na service atanga kubakiriya be ndetse n’uburyo bamubona.
Akaba akora aka kazi kuva mu mwaka wa 2009 aho yatangiye kugira iki gitekerezo kuva mu mwaka wa 2004 ubwo yigaga mu ishuri rya ETO Kibuye, icyo gihe akaba yarakoraga urugendo na bus za ONATRACOM aho yakoreshaga igihe kigeze ku masaha 7 bari mu modoka bitewe n’uburyo umuhanda wari warangiritse, agatangira kwibaza uko byamera abaye ari amaguru umuntu ari kugenza.
Ajya gutangira uyu mushinga we rero yatangiye abantu bamwita umusazi ngo ntazabona abakiriya ariko ubu bitewe na marketing zitandukanye agenda akora, akaba amaze kwigarurira imitima ya benshi biganjemo abanyamahanga! Aho yemeza ko mu kwezi adashobora kubura byibuze amakipe 2 ajyana muri uru rugendo.
Dore ko ubu yamaze no gufungura ishyirahamwe ahuriramo na bagenzi be 15 aho buri wese aba ashobora kwishakira abakiriya ubundi agashyira 15% by’ayinjiye ku rugendo muri association bakaba bafite intego ko rizakura rikaba rinini mu minsi iri imbere. Si urugendo rwa Rubavu Rusizi akora gusa kuko n’iyo umukiriya yifuza ko bajyana ahandi hari ubwiza nyaburanga atazuyaza bityo akaba ngo nk’iyo amujyanye mu birunga kureba ingagi iyo agezeyo amuhereza abayobora ba mukerarugendo baho bityo nawe ubwe agahinduka mukerarugendo.
Bimwe mu bikoresho akoresha muri urwo rugendo harimo amagare n’amashingi bararamo mu ijoro bamaze kubigura muri association ariko iyo haje itsinda rigari ibikoresho bikaba bicye babikodesha ahandi mu bigo biyafite bya hafi aho. Iyi gahunda afite ikaba imufasha kwiteza imbere muburyo umushinga afite ashimishwa n’uburyo ugenda ukura unajya mu bikorwa gahoro gahoro bityo akaba afite gahunda zo kuwagura ugakwira urwanda hose hirya no hino hari ahantu nyaburanga.


text:
Ni umugabo wubatse, afite abana batandatu; umuryango we utuye mu Murenge wa Gatsata mu Karere ka Gasabo.
Ku biro bye ahari icyicaro cy’Itorero ry’Abacunguwe, mu Mujyi wa Kigali rwagati, abantu baba ari uruvunganzoka bamutegereje nk’uko abarwayi bategereza muganga bizeye gukizwa n’imiti ari bubahe.
Ikiganiro kirambuye yagiranye na IGIHE
IGIHE: Ufite mateka ki mu murimo w’Imana, Watangiye ivugabutumwa gute? Ryari?
Bishop Rugagi: Natangiye kuba umushumba umunsi nasengewe ku itariki 7 Ukwakira 2007. Ni wo munsi nasutsweho amavuta kugira ngo mbe umushumba w’itorero. Nakoreye mu Mujyi wa Kigali biba ngombwa ko njya gutangiza umurimo w’Imana mu Karere ka Ruhango mu 2008. Naje gufungura i Kigali ku mugaragaro mu 2010 ku itariki 22 Ukwakira. Mu 2013 twafunguye andi mashami mu Ntara y’Iburasirazuba.
IGIHE: Mu Rwanda hari amadini n’amatorero asaga 1500, wabuze na rimwe rikorera mu murongo w’ibyo wemera ku buryo wari kwifatanya na ryo aho gushinga iryawe?
Bishop Rugagi: Gutangira umurimo w’Imana ni umuhamagaro si ibyo umuntu ahitamo. Ubwanjye sinifuzaga kuba muri uyu murimo bitewe n’imbogamizi zari zirimo. Nabonaga abapasiteri bagira imibereho mibi bituma mu bwenge Imana yampaye nshaka gukora ngo nzajye ntera inkunga abashumba b’itorero.
Ntaraba umushumba nari muri ADEPR, nayoboraga abandi mu byiciro bitandukanye birimo abaririmbyi. Hari umugabo twasenganaga wigeze kumpanurira ko Imana impamagariye gukora umurimo hanze y’idini nasengeragamo mbanza kumucyaha. Ntabwo nari narigeze nifuza kwinjira muri uyu murimo.
IGIHE: Ugitangiza itorero byakugendekeye bite, ni ibiki byiza cyangwa ibibi wahuye na byo? Wabyikuyemo ute?
Bishop Rugagi: Gutangira itorero mu karere utazi utavukiyemo, utagiramo inshuti cyangwa umuvandimwe cyari ikibazo gikomeye. Hariho ubukene bubi cyane; iyo ntabaga mfite amafaranga 100 yo gutega igare nagendaga n’amaguru ibirometero 18 kugera aho itorero riri no kugaruka ku muhanda. Hari inzara ku buryo naryaga kabiri mu cyumweru. Nta bushobozi bwari buhari n’amafaranga yabonekaga twayakodeshaga inzu twakoreragamo umuntu akarya ku wa Gatandatu no ku Cyumweru. Byari ibihe bibi bigoye. Hari abo twari kumwe mu bo natoje baransiga bagaruka i Kigali. Tumaze kwiyubaka ni bwo Imana yambwiye kuza gutangiza umurimo i Kigali.
IGIHE: Itorero ryawe riri kuganwa na benshi muri iki gihe. Rifite abayoboke bangahe?
Bishop Rugagi: Sinjya nkunda kuvuga umubare, Dawidi yabaze Abisiraheli bibabaza Imana, si ibanga kuvuga umubare ariko kuri njye ntabwo biza vuba, ntibinyorohera kuko nakira abantu bakizwa umunsi ku wundi n’ubu turitegura kubatiza amagana.
IGIHE: Ni irihe banga kandi ni mbaraga ki zituma uganwa cyane, wazikuye he?
Bishop Rugagi: Yesu yaciye umugani avuga ko ‘aho intumbi ziri ari ho inkongoro ziteranira’, bivuga ngo aho imbaraga z’Imana ziri ni na ho abantu bafite inzara n’inyota bagana. Imbaraga nta handi tuzikura ni mu masengesho. Iri torero rizwiho gusenga; tumaze gusenga mu byiciro bitandukanye yaba iminsi 21, 40, 70 na 100. No mu minsi iri imbere tuzaba dushoje amasengesho y’iminsi 120.
Abantu benshi bavuga ko imbaraga nazikuye muri Nigeria ariko simpazi sindahagera, buri wese avuga ibyo ashaka. Nta mbaraga nakuye mu gihugu icyo ari cyo cyose, nazikuye ku Mana, iyansezeranyije ni yo yasohoje icyo yavuze. Uwegera Imana azasobanukirwa aho nakuye izo mbaraga kuko ubwami bw’Imana si ubw’amagambo gusa ahubwo ni ubw’imbaraga.
IGIHE: Mu nyigisho zawe wibanda ku bitangaza (gukira indwara, kubohoka n’ubukire), ubiterwa n’iki?
Bishop Rugagi: Umuntu wese uje aho Kirisitu ari agomba kuruhuka nk’uko mu butumwa bwe uko bwanditswe na Matayo havuga (Mt 11, 28: Muze mwese abarushye n’abaremerewe munsange ndabaruhura). Icya kabiri Yesu yatumye Abigishwa ati ‘nimugende mukize abantu mwirukane abadayimoni, mukize ababembe, muzure abapfuye, mwaherewe ubuntu mutangire ubundi.’ Ubuhanuzi bwa Yesaya (Yesaya 60, 1) bugira buti ‘ Umwami Imana yansize amavuta ngo mbwirize abagwaneza ubutumwa bwiza, menyeshe imbohe ko zibohowe no gukingurira abari mu nzu y’imbohe, guhoza abarira, ….”.
Imana iyo yaguhamagaye igomba kugukurikiza ibimenyetso Yesu yavuze ko bizagendana n’abizera. Niba hinjira impumyi igakomeza kuba impumyi, ufite ubumuga agakomeza kubugira, bitumariye iki? Iryo jambo turisomera iki?
IGIHE: Aho ntiwaba ugamije gufatirana abantu mu bibazo n’imibereho igoye ukoresheje izo nyigisho?
Bishop Rugagi: Oya ntabwo wafatirana umuntu uza hano agakira kanseri, diyabete n’izindi ndwara z’ubumuga…umuntu uva i Burasirazuba afite imbago agakira yari amaze imyaka itatu adasohoka ngo wamufatiranye?
Abakene tubigisha kubaho, dufite abantu benshi baba bashaka kwiyahura, bene uwo muntu iyo umugaruye mu buzima uba umuzuye. Iyo uhaye umuntu amafaranga akajya gukora yabura gute guhimbaza Imana? Ibyo ni byo dukora, itorero ryirukana ubukene aho kugira ngo ribushyigikire.
IGIHE: Ko itorero muyoboye riri kwihuta mu iterambere, mufite abaterankunga?
Bishop Rugagi: Nta bo tugira, icyakora dufite abakirisitu mpuzamahanga; dufite abakirisitu benshi twabashyize mu matsinda atandukanye mu Bufaransa, u Bubiligi, u Buholandi, Norvège, Danemark, u Busuwisi , Suède, u Budage, u Bwongereza, Finland ho ni benshi cyane. Nditegura kujya mu Bubiligi, ningerayo ikizakorwa ni ukwandikisha za ‘Ministères’ zigatangira gukora ku mugaragaro.
IGIHE: Uvuga iki ku nkuru yasakaye umubyeyi wawe (So) avuga ko murumuna wawe ari kwiga ngo azabashe kugera ikirenge mu cyawe yibesheho? Iki si ikigaragaza ko mu murimo w’Imana harimo inyungu zirenze izishingiye ku kuyobora abantu ku bugingo buhoraho?
Bishop Rugagi: Uwatanze ayo makuru ni umushinyaguzi. Icya mbere data yapfuye mu 1987 muri Congo nkiri muto. Nta data ngira. Uwo bitiriye kuba data ni umuntu bahimbye ndetse singira murumuna wanjye, uwo dukurikirana ni ofisiye mu ngabo z’igihugu akorera mu Majyaruguru, ni natwe bahungu bari mu muryango wacu, tuvuka ku Kibuye. Abakobwa ni babiri, umwe aba muri Amerika undi mu Rwanda. Mama aracyariho hari na data wacu umwe wasigaye abandi bishwe muri Jenoside. Abazanye ayo makuru ni ugushaka kumparabika.
IGIHE: Iby’uko hari bamwe mu bayobozi b’amatorero bashakira indamu mu murimo w’Imana ubivugaho iki?
Bishop Rugagi: Hari abantu benshi bashakira indamu mu murimo w’Imana, iyo umuntu ashakira indamu murimo w’Imana uza inyuma ibye bikaza imbere, ni na yo mpamvu uzasanga mu matorero menshi bafite icyo bashobora gupfa nk’icyubahiro, amafaranga n’ibindi byinshi. Iyo wahamagawe n’Imana ikagutoranya hari ibintu udashyiraho umutima. Ntabwo ubaho mu buzima bwiza ngo itorero ry’Imana ribe mu buzima bubi, uko rigenda ritera imbere hari ibyo Imana ikwibukiraho bigaragaza ko itabara nawe yagutabaye.
IGIHE: Hari abashingira kuri video zikugaragaza uyoboye amateraniro aho umuntu wese wazanaga icyifuzo ngo umusengere yasabwaga kubanza gutanga ituro bakavuga ko uri mu bapasiteri basaba abakirisitu amaturo. Ni iki wabivugaho?
Bishop Rugagi: Uwansebeje kuri data ni we wakoze n’iyo video imeze gutyo, yagiye kuri YouTube yacu ntiyafata inkuru yose afata agace kavuga kuri Range Rover n’ituro ntiyafata inkomoko yayo. Yafashe agace kagaragaza umugabo ashyira ituro mu biganza byanjye ntiyafata amagambo yavuze mbere y’ituro, yashakaga ikintu kinsebya.
Niba umuntu avuze ati “Nsengera nanjye mu mezi atatu nzabe nabonye Range Rover, bivuye ku mutima we, simusabye. Kamere yanjye ntijya isaba abantu amafaranga. Abantu nakira ni benshi cyane muri iki gihugu, abato n’abakuru, aboroheje n’abakomeye, nta n’umwe nasabye amafaranga…”
IGIHE: Abapasiteri bazwi ko ari abantu bakwiye kwicisha bugufi bafatiye urugero kuri Yesu; imodoka igezweho waguze miliyoni zigera kuri 50 yavuzweho byinshi ko atari ikimenyetso cyo kwisanisha n’abakene.
Bishop Rugagi: Imodoka ihenze njya kuyibona nabanje gutanga V6 yanjye nyiha Bishop wo muri Congo uba Kisangani kuko yari ayinsabye. Mu gihe nayitangaga hari umuntu byababaje ukora i Dubai akorwa ku mutima n’uko ntanze iyo nagendagamo atanga amafaranga ye imodoka ingeraho gutyo. Si amafaranga yavuye mu itorero; nta muntu n’umwe wigeze yumva nsaba amafaranga y’imodoka kubera ko natanze iyanjye. Naratanze Imana impa gusarura, ikuba iyanjye nk’inshuro eshatu cyangwa enye. Ibyo ndabishimira Imana.
IGIHE: Hari ibibazo byinshi mu matorero bishingiye ku bwumvikane buke hagati y’abayobozi ubwabo cyangwa abayobozi n’abayoborwa; byaragaragaye muri ADEPR, Zion Temple, Inkuru Nziza n’ahandi. Iyo utekereje ahazaza h’itorero uhagarariye nta bwoba bigutera?
Bishop Rugagi: None se njye baranyoroheye? Yesu yaravuze ngo nta cyabuza ibisitaza kuza ariko ubizana azabona ishyano. Hari abantu beza babaho kugira ngo bubake itorero hari n’abandi babi binjira bashaka ibyubahiro n’amafaranga, utabibonye agateza ibibazo.
Umwanzi wateye Zion Temple ni we uzatera Redeemed Gospel Church n’ahandi. Ni ukuba maso kugira ngo Imana idufashe. Ndakomeza abahuye n’ibibazo kugira ngo bakomere basengere mu rukundo. Umwanzi wacu twese ni umwe, ni Satani. Barashaka ikintu cyaduca intege cyadusubiza inyuma, ariko turakomeje tuzarwana na byo kugeza igihe Yesu azagarukira. Ndabwira abakirisitu n’abashumba bose bakomere, Yesu ari ku ngoma.


text:
Impamvu zari zatumye ahunga yarazisobanuye ubwo yahaga ikiganiro abanyamakuru nyuma y’iminsi ibiri gusa ageze mu Rwanda. Ntituzisubiramo cyane ko ashobora kuba ataranazivuze zose.
Iyo twavuga hano ni imwe yo kuba yari yashyizwe ku rutonde rwa ba Ruharwa muri Jenoside yakorewe Abatutsi mu w’1994, kandi uwari waramushyizeho nta wundi uretse Gahima Gérard wari Procureur wa Repubulika icyo gihe.
Gahima Gérard ubu ari mu mahanga aho ngo afatanyije na murumuna we Rudasingwa Théogène wayoboraga ibiro bya Perezida wa Repubulika kurwanya Leta y’u Rwanda „NAKO KURWANYA KAGAME”.
Ibi nabyo ntitubitindaho kuko abarwanya Leta nabo ubwabo baba bazi ko atari akazi koroshye kuri bo, kandi nibyo. None se koko abantu 5; 6 cyangwa 10, barwanya 11.000.000 z’abantu kandi bashyize hamwe, bakumva ko urwo rugamba bazarushoboza iki?? Icyo dutindaho ariko, ni impamvu zagiye zituma abantu bahunga igihugu n’ababigizemo uruhare.
Gahima ntazibagirana mu bibi!
Duhereye kuri Rwigema watahutse ejo bundi, birazwi ko Gahima ariwe wamutoteje kugeza ubwo akijije amagara ye kubera ko yari amaze kujya ku rutonde rwa ba Ruharwa kandi n’ubwo urwo rutonde rwagiye rusubirwamo hakurwaho bamwe hongerwaho abandi, ibyinshi ni Gahima Gérard wabikoraga kandi afite ibyo agamije bitari byiza.
Abantu baribuka induru ruriya rutonde rwateje, u Rwanda rwamaganwa n’amahanga buri munsi. Byose ni Gahima wabiteraga. Abantu baribuka itotezwa ryakorewe abatari bake muri iki gihugu ryabaga riherekejwe n’iterabwoba, byose ari Gahima wabaga abiri inyuma kubera umwanya yari afite.
Abantu baribuka Gahima mu cyahoze ari BACAR ubu ni FINA BANK ajya gusahurayo amafaranga ngo ni inguzanyo ya nyina wari ufite imyaka 80!! 72.000.000 Frw zose arazihitana kugeza ubu sinzi niba nyina wiswe nyir’inguzanyo yarayishyuye!! Gahima Gérard avugwaho byinshi cyane ari nayo mpamvu benshi badashidikanya ko Perezida Kagame yakangutse amazi ari hafi kurenga inkombe bityo yamubwira ati sigaho undi akarakara bigatuma ahitamo guhunga!! None se koko ko abatajya i bwami babeshywa byinshi, nka murumuna we Rudasingwa bizwi ko yari mu bususuruke kwa Kagame niba ari mu mirambizo cyangwa ku rwuririro ko ntaho yahezwaga, umuntu yajya hariya uyu munsi akemera ibyo avuga gute koko??
Karegeya ya Nyamwasa bo ntawakwirirwa agira icyo abavugaho, ibyabo ni birebire!! Ariko icyo tugambiriye hano ni ukwereka bariya bose ko uko byagenda kose nta handi bazabona u Rwanda, kabone niyo babona ubwenegihugu bw’ibihugu barimo isi izarinda irangira bakitwa abanyarwanda bavuga ikinyarwanda.
Experiences barazifite zihagije kuko babaye baribagiwe uko babyirutse bagakurira muri Uganda n’iyo bahuriyeyo nabyo cyabwa ari ikindi kibazo kuri bo!!.
N’abagiye ejo bundi barasakuza
Burya hari ibyo wumva bikakuyobera! Na Safari Stanley ugiye ejo bundi ubu ngo arimo gusakuza ko Leta yamukamiye imyaka n’imyaniko ngo ari mbi da!! Uyu we rwose ntabyo twamuvugaho kuko amateka ye azamuvuga!!
Safari Stanley, abazimu b’abantu yicishije ubwabo barahagije kabone n’iyo yajya mu nsi y’urutare bazamusangayo. Uwa nyuma yasize yirengeje ni uwari umuturanyi we urugo ku rundi ni Nyakwigendera Twagiramungu Barnabé waguye muri Gereza Nkuru ya Kigali aho yari amaze imyaka 4 yarahashyirishijwe na Safari. Abo yaburanaga nabo i Butare, barimo Nyakwigendera Kayitesi Helena bose Safari nakira abazimu babo azagende abeho agire n’imbaraga zo kurwanya Leta y’u Rwanda.
Hari abahisemo neza
Amakuru atugeraho muri Rugari aravuga ko nyuma y’igihe bagerageza kumvisha abazungu ko babafasha bakareba ko bakanda Leta ya Kagame, hari abo bivugwa ko bamaze kubona ko nta yandi mahitamo uretse gutaha bakaza gukomereza aho bari bageze bahunga mu kubaka igihugu.
Ibi ngo bakabiterwa no kuba Rwigema yaratashye kandi nawe yarigeze kugira imyumvira nk’iyabo ndetse akanabyumvikanisha ku ma radio mpuzamahanga, ariko ubu akaba atuye mu Rwanda, ko nta kikimwirukana kuko n’icyamwirukagamo atazi iyo cyagiye.
Abavugwa ko baba barimo gufunga imizigo ngo batahe mu Rwanda ni; Joseph Sebarenzi; Anastase Gasana; Théobald Rwaka; Col. Balthazar Ndengeyinka; General Emmanuel Habyarimana; Valens Kajeguhakwa; ndetse ngo bigenze neza na Paul Rusesabagina yaza.
Bikaba bivugwa ko Leta y’u Rwanda yiteguye kubakira ititaye ku mateka cyane cyane ashingiye ku byo batahwemye kuyisebya. Ndetse hari n’amakuru avuga ko Leta yaba yiteguye kubabarira abasanganywe amadosiye mu butabera. Iki rero cyaba ari ikintu gikomeye cyane, umuntu yakwita „INDI NTAMBWE Y’UBWIYUNGE”.
Ese ubundi bitwaye iki, inyungu iri mu guhangana kw’abavandimwe bahurira kuri byinshi bizwi n’ibitazwi ni iyihe? Kwicara abantu bakaganira dore ko bose bahuriza kw’ihame rimwe ryo „KWUBAKA U RWANDA BAVANYE MU MABOKO Y’ABICANYI”??.
Ni iki cyababuza gushyira imbere ineza y’abanyarwanda n’intego yo guharanira ko u Rwanda rukomeza kuba intangarugero mu byiza amahoro n’umutekano mu barutuye??. Ni iki bategereje ku bazungu ko ibyo bakorera abanyafurika byigaragaza.
Ndabaza abo ngo barwanya Kagame?? Kagame ko ari umugabo umaze kuba igihangange muri Afurika imbere y’abazungu ko ejo bundi noneho yagaciye yubaka amateka i Paris, ninde muribo watekerezaga ko yakwakirwa nk’Umuyobozi ukomeye.
None se ntiyahacanye umucyo agahabwa ibyubahiro bikwiye koko Umukuru w’Igihugu?? Ubu se Kagame si Sarkozy muri aka Karere u Rwanda rurimo?? Nimusigeho cyo nimuze twubake mureke gukomeza kwiha amenyo y’abo bene Madamu!!.
U Rwanda ruraryoshye mwo kanyagwa mwe!! Amata arahari kandi benshi muri mwe nta nshyushyu bakibona. Ese ntimurebera kuri ibyo byuma ngo mubone aho u Rwanda rugeze? Ko mwize mukaminuza se, ubu niba bamwe mufite imirimo ntimurimo kwiyuha icyuya muteza abandi imbere batanabashima?
Mu Rwanda ni hazima n’ibyo mutekereza nk’inzitizi, zirimwabagabo barakora ibishoboka byose ngo zive mu nzira.
Tubifurije ikaze.
Asumani Niyonambaza


text:
Urwandiko rwa II kub’ikorinto (II Corinthians)
Intumwa Paulo yakoze ingendo eshatu zo kujya gusura abakorinto, kandi ukuri nuko inzandiko yabandikiye zari enye (urwandiko rwa mbere nurwa gatatu zaratakaye) urwo twita urwandiko rwa mbere rwari urwa kabiri, urwa kabiri nirwo rwari kuba urwa kane ariko mu kwandikwa kwazo hari haciyemo nibura umwaka umwe niwo utandukanya izi ebyiri.
Urwandiko rwa kabiri rurihariye rugaragaza imibereho ye bwite kuruta izindi nyandiko ze zose, ibyo n’ukuvuga ko ruvuga muburyo burambuye ubuzima n’imibabaro ye. Igice cya mbere kigaragaza uburyo yitwaraga mubibazo ndetse agakomeza umurimo we n’ubuzima bwe! Harimo interuro nyishi z’amagambo mur’iki gitabo. Paulo arengera umuhamagaro we nk’Intumwa kuruta mu bindi bitabo byose.
Ibice 4-5 harimo amagambo meza avuga ko nubwo uyu mubiri winyuma usaza, uzasimburwa n’umubiri wo mu mwuka uzahoraho iteka ryose. Hari ibivugwaho bizatubaho tumaze gupfa, muriki gice cya 5 cyiduhamagarira kuba b’ambasaderi b’ubwiyunge. 2Abakorinto 5:17 hasobanura impinduka Yesu azazana, umurongo wa 21 niwo murongo w’ubutumwa bwiza. Ibice 8-9 kigwiriye mo inyigisho zo gutanga (kuba igisonga) ahariho hose muri Bibiliya.
Ibikurikiyeho n’incamake y’ibigize icyo gitabo.
I. Paulo avugira umuhamagaro we wo kuba Intumwa (1:1-7)
II. Impuguro ku byo gutanga (kuba igisonga) (8-9)
III. Paulo avuga kubutware bwe nk’Intumwa.


text:
Bamwe mu batuye imirenge ya Kagogo, Cyanika na Rugarama bavuga ko, bahawe iyi mbuto y’ibishyimbo bya kijyambere babwirwa ko bizatanga umusaruro kurusha ibyo bari basanzwe bahinga ariko aho bigeze bakabona ko nta musaruro bateze kubibonamo.
Niyibizi Emmanue, umwe muri aba bahinzi, avuga ko barimo gutungurwa n’uburyo imbuto y’ibishyimbo bya kijyambere bahawe ngo bahinge byatangiye kwangirika kandi ntacyo batakoze ngo babikorere.
Agira ati “Abaziduhaye ntabwo baragaruka ngo badusobanurire impamvu, kandi twakurikije amabwiriza ariko urabona ko atari umwe cyangwa babiri kuko hose urasanga byarapfuye kandi hari n’ibindi bahinze nabo bahibereye iriya i Kayenzi.”
Nyiramangirane Beatrice na we asobanura ko abatarahinze ibishyimbo bya kijyambere nta kibazo barimo guhura nacyo nk’abahinze ibya kijyambere.
Ati “Hari ahantu mfite nateye ibisanzwe biraboneye ntacyo bibaye, kandi abahinze ibisanzwe n’ibishyimbo byiza mu gihe abahinze kijyambere byose byarapfuye. Nta muntu uzasarura kuko ibiti barimo kubikura mu mirima.”
Umukozi w’akarere ushinzwe ubuhinzi, Simpenzwe Celestin, avuga ko basanze ibishyimbo birwaye kabore y’ubutaka gusa ngo n’uburangare bw’abaturage.
Ati “Ikigaragara ni imicungirire mibi y’ubutaka, abaturage bagiye bahinga uko bibonye ntibashiremo ifumbire, ariko abahinze neza bagakurikiza inama twabagiriye nta bibazo twasanze birimo.”
Hakizamungu Leo, umukozi ushinzwe kurwanya indwara n’ibyonnyi by’ibihingwa mu ntara y’amajyaruguru ukorera Ikigo cy’Igihugu gishinzwe Ubuhinzi n’Ubworozi (RAB), ahakana ko iyi mbuto yaba ifite ikibazo ahubwo akemeza ko ari abaturage batabyitayeho.
Ati “Ibi bishyimbo bisaba kugaburirwa bigasaba ubutaka bumeze neza burimo ifumbire. Hari aho bagiye babitera bagakurikiza amabwiriza ibyo bimeze neza hakabaho n’abandi babyihutiye kujya kubitera ariko ntibabyuhire ugasanga byaragwingiye ntibikura neza.”
Uretse ibyishyimbo bya kijyambere byatanzwe n’umushinga wa “Harvest Plus”, abaturage bavuga ko birimo kwangirika hari n’uduce duhinzemo ibigori usanga byaratangiye kwibasirwa n’indwara ya Nkungwa.


text:
Mu kwizihiza Umuganura w’umwaka wa 2016, wabaye kuri uyu wa gatanu tariki 5 kanama, abaturage b’imidugudu ya Rugazi na Rubumba mu kagari ka Ruyenzi ho mu murenge wa Runda, bagaburiye abana ibiryo n’amata biteguwe mu buryo bwa gakondo, mu rwego rwo kubereka ubusabane n’imibereho byarangaga abanyarwanda ba kera.
Beretswe ibikoresho byifashishwaga mu gucunda amata no kuyabuganiza, urusyo n’ingasire bakoreshaga bategura ifu yo kwarikamo umutsima w’amasaka bita Rukacarara, inkono batekagamo, ibibindi bavomeshaga bakanaterekamo inzoga, n’igisoro babugurizagaho bataramye.
Umusaza Karambizi Alexandre, ushinzwe imikino gakondo mu Rwanda, atangaza ko umunsi w’umuganura ari umwanya wo kwibutsa abanyarwanda ibikoresho by’umuco nyarwanda mu rwego rwo kuwushyigikira no gutoza urubyiruko kuwiyumvamo.
Yagize, ati “byabaye ngombwa ko twereka urubyiruko n’abana bato ibikoresho gakondo biranga umuco nyarwanda, kugira ngo mu gihe tuzaba tutakiriho urubyiruko narwo ruzakomere ku muco kuko igihugu kitagira umuco kiba kitari igihugu”.
Abana bishimiye ubusabane no gusangira, bakaba bahamya ko mu muganura hari ubumenyi bwinshi bawungukiyemoo. Munyana Albertine ufite imyaka 13, ati “Ibyiza nabonye ni uko twasangiye ibigori ndetse n’umutsima w’amasaka ntabwo nari nziko uribwa”.
Uyu mwana kimwe na bagenzi be, basobanuriwe inyito z’ikinyarwanda kiboneye ku mata n’imirimo yakorwaga mu gihe cyo hambere; maze basaba ko abashinzwe uburezi n’ababyeyi bajya babibigisha.
Mu mateka y’umuganura, wizihizwaga hishimirwa umusaruro wagezweho mu mirimo y’ubuhinzi n’ubworozi buri mwaka, ariko impinduka zagiye zigaragara mu mibereho y’Abanyarwanda zatumye harimo abatagitunzwe n’iyo mirimo.
Umusaza Karambizi avuga ko n’abakorera umushahara bagomba kwishimira ibyo bakoze. Ati “nk’ubu mfite abana bakuru bakorera amafaranga. Ku muganura, baransura bakangurira inzoga bakazana n’ibiryo tugasangira. Uwo ni umuganura bakura mu musaruro w’imirimo ya bo”.
Ibitekerezo ( 1 )
Mwiriwe .
Uyu muco si uw’ABESAMIHIGO,Abayobozi mu nzego zose tugiye kuwukorera ubugororangingo.Atari ibyo abakobwa bavuka mu mityango ikennye bahera iwabo.
Biteye isoni kandi dore ko ari naho bava(abagabo)basuzugurwa n’abo bishakiye kuko aba avuga ati ibiri hano byose ni ibyanjye.